text:
Cesantia
Kico cesantia ta?
Cesantia ta un pago cu e trahado tin derecho riba dje na momento cu e trahado haya retiro di trabao sin cu e tin culpa na esaki. Pues, cesantia ta un compensacion pa retiro.
Cual trahado ta bin na remarca pa cesantia?
Tur trahado cu ta den servicio di un doño di trabao pa mas cu 1 aña tin derecho riba cesantia. Den caso cu un trahado cu derecho riba cesantia fayece, su famia directo tin derecho riba e cesantia.
Empleadonan publico of otro empleadonan cu nan status legal ta igual na empleadonan publico, no tin derecho riba cesantia.
Ken tin e obligacion pa paga e cesantia?
E doño di trabao tin e obligacion pa paga e cesantia na e trahado cu e ta retira.
Kico ta e fondo di cesantia?
Den pasado gobernantenan a tene cuenta cu un doño di trabao pa cualkier motibo no por cumpli cu su obligacion di pago di cesantia. Pa garantisa cu un trahado bao tur circumstancia por ricibi su cesantia, via e Ley di Cesantia a institui un fondo di cesantia. Ley a encarga SVb pa administra e fondo.
Ken ta contribui na e fondo di cesantia y cuanto e contribucion ta?
Tur doño di trabao tin e obligacion pa contribui na e fondo di cesantia cada aña. E contribucion anual ta 40 florin pa cada empleado den servicio riba prome di januari.
Ki ora e trahado tin derecho riba cesantia?
Un trahado tin derecho riba cesantia na momento cu e ta cumpli cu e siguiente exigencianan segun ley:
- E trahado a keda retira di trabao sin cu e tin culpa na esaki.
- E trahado tin mas cu 1 aña den servicio.
- E trahado a entrega su peticion pa cesantia dentro di 1 aña desde e fecha di su retiro.
- E trahado no ta ricibi ningun entrada pa medio di un areglo di pensioen for di e doño di trabao.
- E trahado ta ricibi un pensioen di trabao directamente despues di a wordo retira y e suma di pensioen di trabao ta menos cu e pensioen di AOV. Tambe e trahado cu ta ricibi pensioen, cual ta menos cu 2 biaha e pensioen di AOV, despues di a deduci parcialmente of full e suma di pensioen di AOV for di e plan di areglo di pensioen, tin derecho riba cesantia.
Ki ora e trahado tin derecho riba cesantia for di e fondo di cesantia?
Un trahado ta haya derecho riba pago di cesantia for di e fondo di cesantia na momento cu e doño di trabao no por cumpli cu su deber di cesantia pa motibo di bancarota, suspension di pago of no por cumpli mas cu su obligacion financiero. Den e ultimo caso, SVb ta haci investigacion pa determina esaki.
Con e trahado por haci su peticion pa cesantia?
Un trahado mester mail na SVb e siguiente documentonan, hunto cu e formulario di Aanvraagformulier Cessantia pa e e-mail cessantia@svbaruba.org.
- Su paspoort, cedula of rijbewijs valido.
- Su werkboek of e contract di trabao.
- Su carta di retiro si e ta disponibel.
- Su payslipnan di e ultimo 2 lunanan, si ta cobra pa quincena ta trece e ultimo 4 payslipnan.
Den caso cu no por mail (tur) e documentonan aki por yama 527-2755.
Cuanto ta e suma di cesantia riba cual e trahado tin derecho?
E suma di cesantia ta depende di e cantidad di añanan di servicio di e trahado. Ley di cesantia ta prescribi cu:
- Pa e añanan di servicio entre 1 pa 10 aña, e trahado ta ricibi un pago igual na su salario di 1 siman pa cada aña di servicio.
- Pa e añanan di servicio entre 11 pa 20 aña, e trahado ta ricibi un pago igual na 1 y un cuart (1¼) di su salario di 1 siman pa cada aña di servicio.
- Pa e añanan di servicio mas cu 20 aña, e trahado ta ricibi un pago igual na 2 bes su salario di 1 siman pa cada aña di servicio.
Despues di e prome aña di servicio, tur periodo mas cu 6 luna ta conta como un aña completo.
Un ehempel con ta calcula e suma di cesantia
Un ehempel: un trahado a haya su retiro despues di a traha pa un compania pa 23 aña. Su salario pa siman ta Afl. 700,-. Su cesantia ta wordo calcula como lo siguiente:
- Pa e añanan di servicio entre 1 pa 10 aña, e ta ricibi un pago igual na su salario di 1 siman (Afl. 700,-) pa cada aña di servicio. Pues pa e prome 10 añanan di servicio e trahado ta ricibi e suma di (10 x 700) Afl. 7.000,-.
- Pa e añanan di servicio entre 11 pa 20 aña, e ta ricibi un pago igual na 1¼ di su salario pa siman (1¼ x 700 = 875) pa cada aña di servicio. Pues pa e añanan di servicio entre 11 pa 20 aña, e ta ricibi e suma di (10 x 875) Afl. 8.750,-.
- Pa e añanan di servicio mas cu 20 aña, e ta ricibi un suma igual na 2 bes su salario pa siman (2 x 700 = 1400) pa cada aña di servicio. Pues pa e 3 añanan di servicio riba 20 aña, e trahado ta ricibi e suma di (3 x 1400) Afl. 4.200,-.
E suma total di cesantia den e ehempel aki ta (7000+8750+4200)
Afl. 19.950,- (prome cu retencion di loonbelasting y pago di primanan di AOV/AWW y AZV).
Cesantia Calculator
Salario maximo usa pa e fondo di cesantia
Pa calculacion di e suma di cesantia, paga for di e fondo di cesantia, ley ta stipula un salario maximo pa siman. Pa aña 2010 e salario maximo pa siman ta Afl. 2.025,-. Cada aña e suma ta keda evalua y por cambia pa ley. Den caso cu e salario pa siman di e trahado ta mas halto cu e salario maximo, SVb ta usa e suma di e salario maximo pa determina e suma di cesantia.
Retencion di belasting y prima
Pa ley SVb ta obliga pa retene e actual porcentahe di loonbelasting y e primanan di AOV/AWW y AZV for di e suma di e cesantia.
Mas informacion
Pa mas informacion por tuma contacto cu SVb na telefon 527-2755, via email na cessantia@svbaruba.org of mediante e formulario aki.


c: text/html

text:
Palabra di elogio y pabien na alumnonan cu a destaca den aña escolar 2021- 2022
ORANJESTAD: Diadomingo mainta Minister Endy Croes tabatin e honor di presencia entrega di Kiwanis Club of Aruba su ‘Clint Whitfield Outstanding Student Awards 2022’. Na e mainta ameno aki mandatardio di Enseñansa a hiba palabara pa felicita e alumunonan como tambe haci entrega oficial di nan certificado. Un total di 10 miho alumno di diferente klas di Colegio Arubano HAVO y VWO a ricibi e reconocemento basa riba nan excelente cifra y prestacion durante aña escolar 2021-2022. Esaki sigur ta e resultado di boso esfuerso, deseo, disciplina, dedicacion y determinacion, e mandatario a expresa.
Concluyendo Minister Endy Croes ta gradici Kiwanis Club of Aruba pe invitacion y e caluroso bon bini. Alabes ta felicita e studiantenan cu nan reconocemento y ta spera cu esaki por ta un motivacion pa tur hoben pa kere den nan mesun potencial. Palabra di pabien na e mayornan y maestronan cu tabatin e rol pa motiva, sostene y educa nos hobennan. Masha pabien nos ta orguyoso di boso y hopi exito den aña escolar 2022- 2023!

robotstxt: allowed

filter: keep


text:
Andrelton Simmons a gana su di 3 Want’i Oro den Major League Baseball (MLB). Esaki ta e promé premio pa e yu di Kòrsou komo shòrt stòp di Los Angeles Angels of Anaheim den Liga Merikano.
Na dos okashon anterior Andrelton Simmons a gana e Want’i Oro komo mihó hungadó den shòrt pa Atlanta Braves den Liga Nashonal. Ela debutá ku e tim aki na aña 2012. Na aña 2015 e yu di Kòrsou a pasa pa Angels den un dil mionario entre Atlanta i Anaheim.
Fuera ku Andrelton Simmons a gana 3 Want’i Oro, ela yega di gana diferente otro premio di renombre manera por ehèmpel National League Rawlings Platinum Glove Award, Wilson MLB Overall Defensive Player of the Year Award i no menos ku 4 Fielding Bible Awards.
E aña aki Andrelton Simmons a hunga den 158 wega di Angels. Ela dal 164 hit den 589 turno na bate, di kua 14 homerun. Ku su hitnan ela sòru pa empuhá 69 kareda i e mes a skor 77 bia pa su tim. Ela kaba e temporada ku un average di .278 punto.
Andrelton Simmons tabata un dje nominadonan pa gana aña pasá tambe e Want’i Oro pa mihó shòrt stòp, pero un leshon a strob’é den su intento i asina e premio a bai pa Francisco Lindor di Cleveland Indians. Ganando e award e aña’ki, e yu di Kòrsou ta bira e di 4 shòrt stòp di Angels ku ta logra esaki. Esnan ku a gana promé ku ne tabata Erick Aybar, Orlando Cabrera i Jim Fregosi.
E promé yu di Kòrsou ku a gana Want’i Oro den MLB ta Andrew Jones. Ela gana esaki no menos ku 10 okashon komo mihó sènterfilder den Liga Nashonal, esta di 1998 pa 2007. Esaki tabata komo hungadó di Atlanta Braves.


text:
FC Securitas Antias ta sigui gana den divishon B di Futsal Federation Curaçao. E tim ta úniko invikto i awor a tuma distansia di 3 punto for di sobrá ekiponan. Den divishon A FC Babranis 01 a pasa pa komandá e tabla di posishon.
E kampionato di futsal lokal ta konsistí di kompetensia den tantu divishon A komo divishon B. E weganan ta keda hungá den sala Niels Liberia di stadion Odulio Willems den Suffisant.
FC Securitas Antias ayera djaweps a registrá su di kuater viktoria den e kompetensia den divishon B. E tim a gana ku skor di 3-1 di Fabarma FC. E golnan di FC Securitas Antias a keda di skor pa Quincy Wilson, Jean-Luis Fortin i Farlison Wilson, miéntras ku Athwall Felipa a salba honor pa Fabarma FC.
Den e otro enkuentro den divishon B, FC Babranis 02 a gana ku skor di 4-2 di Excellent. Esaki tabata e promé triunfo pa Babranis 02. Alzinho Costina, Swendy Sambo i Jonathan Zimmerman a hinka gol pa e tim ganadó, miéntras ku tambe tabatin un outogol di Sharrion Pietersz di Excellent. Mas aleu Rayshenel Justiana i Joel Martina a hinka gol pe ekipo pèrdèdó.
E resultadonan ta nifiká ku FC Securitas Antias awor tin 9 punto fot di 5 enkuentro: 4 triunfo i un empate.
Den divishon A FC Babranis 01 a pasa komandá e tabla di posishon despues di a gana ku skor di 2-1 di FC FCF. E golnan dje tim ganadó a keda hinká pa Maikel Pinedo, miéntras ku Davidson Rosa tabata eksitoso pa e ekipo pèrdèdó.
E triunfo ta nifiká ku awor FC Babranis 01 tin 7 punto for di 5 enkuentro: 3 viktoria, 1 empate i 1 derota.


text:
Lansa bo negoshi
Haya seguro di negoshi
Seguro pa negoshi ta proteha bo pa gastonan inespera cu por pasa den bo negoshi. Accidente, desaster natural, casonan legal cu por stop bo negoshi di draai si acaso bo no ta segura corectamente.
Contenido
- Scoge e tipo di seguro cu bo tin mester pa bo negoshi
- Algun tipo di seguro comun pa negoshi
- Cuater (4) pasonan pa cumpra un seguro pa bo negoshi
Scoge e tipo di seguro cu bo tin mester pa bo negoshi
E proteccionnan cu bo ta ricibi ora bo scoge un structura comercial manera un VBA, ta proteha bo pertenencianan personal solamente di demanda hudicial, pero hasta e proteccion aki ta limita.
Seguronan comercial por yena e buraconan aki y asina segura bo cu tanto bo pertenencianan personal y e pertenencianan di bo negoshi ta keda completamente protegi contra cualkier desaster inespera.
Den algun caso ta posibel cu bo mester tuma cierto tipo di seguro comercial pa ley.
Gobierno ta rekeri pa tur empresa cu tin personal mester tin un seguro di compensacion laboral, desempleo y incapacidad.
Semper ta bon pa informa na e companianan di seguro tocante e disponibilidad di seguronan adicional cu nan tin pa empleadonan.
Algun tipo di seguro comun pa negoshi
Despues cu bo cumpra seguro cu ley ta rekeri, bo por busca otro tipo di seguronan cu ta cubri otro riesgo comercial. Como regla general bo mester ta segura pa cosnan cu bo no por paga bo so.
Papia cu agentenan di seguro pa averigua cua tipo di cobertura ta necesario pa bo negoshi y compara e termino y prijsnan pa bo haya e miho oferta pa bo mes. Aki bao ta nota algun seguro comercial cu bo por busca.
Cuater (4) pasonan pa cumpra un seguro pa bo negoshi
1. Evalua bo riesgonan. Pensa riba e tipo di accidentenan, desaster naturalnan of demanda hudicial cu lo por daña bo negoshi. Informa tocante esaki y haci bo escogencia na un compania di seguro pa nan por yuda bo evalua bo riesgonan y asina bo por segura cada aspecto di bo compania.
2. Busca un agencia autorisa cu un bon reputacion. E agentenan di un compania di seguro por yuda bo haya polisa cu ta adapta cu bo necesidadnan comercial. Nan ta ricibi comision di companianan di seguro ora cu nan bende polisa, pesey ta importante pa haya un bon agencia cu ta mes un interesa den bo necesidad mescos cu den su mes un necesidad.
3. Compara prijs. Prijsnan y beneficionan por varia hopi. Bo mester compara e tarifanan, e condicionnan y beneficionan di e ofertanan di seguro cu e diferente agencianan.
4. Reevalua tur aña. Manera cu bo negoshi ta crece, asina bo responsabilidadnan tambe ta crece. Si acaso bo a cumpra of reemplasa ekipo of a amplia operacionnan, bo mester tuma contacto cu bo agencia di seguro pa discuti e cambionan den bo negoshi y pa sa con nan a afecta bo cobertura.


text:
Mi tin 22 aña ta dunando les na Aruba, den mi punto di bista nos lo mester purba haci tur cos pa e hobennan por logra nan estudio, ta nan ta nos futuro.
Hopi biaha nos ta papia di dropouts pero den realidad nan tur ta dropouts? Of ta e sistema ta pusha nan for di enseñansa. E aña escolar aki mas cu tur otro ta sinti cu e sistema ta laga e hobennan na caya.
Na April e aña escolar aki Colegio Arubano (CA) kier a introduci cambionan den e profielnan pa tur hoben cu a bay havo/vwo pa e aña escolar 2021-2022. Mirando cu nan ta mucho laat pa haci esaki door cu nos alumnonan di mavo a kies caba den 3de klas, nan a dicidi di cambie pa e siguiente aña escolar (2022-2023).
Colegio Arubano ta e unico havo/vwo na Aruba cu ta asina grandi cu por ofrece mas opcion den combinacion di e materianan (profiel). Mi tin cu bisa ta di lamenta cu nan ta bay limita e hobennan pasobra cierto profielnan lo stop di existi na Aruba. Nan no ta wordo ofreci na de Schakel y tampoco na Colegio San Nicolas. Di mi alumnonan cu mester bay havo e aña escolar 2021-2022, 7 di nan no lo por a drenta CA pasobra nan profiel lo stop di exsiti.
Por ehempel ningun hoben na Aruba lo por kies mas un NW-profiel cu siguiente materianan Ne, En, WiB, SK, Na, Bio y Ak y asina tin mas. Esaki ta conta pa tur nivel, dus havo y vwo tambe!
Na Hulanda e di 7 materia ta un escogencia liber y no tur scol ta ofrece mes un cos, pero eynan tin hopi mas scol cu Aruba.
Un hoben cu caba havo cu por ehempel e siguiente cifranan: Sk: 9, Bio: 9, Na: 9, Ec: 9,
WiB: 7, En: 6 y Ne: 6 no lo wordo admiti pa vwo segun nan reglanan actual pasobra e materianan Wi, Ne y En mester jega 20 punto total!
Sigur mi no ta kere cu tur hoben mester bay havo, pero si mi ta convenci cu no mester kita oportunidad di nos hobennan na un isla cu no tin hopi escogencia pa sigui studia.
Aña pasa (Jan. 2020) den un reunion di decanonan CA a bisa cu “ya cu tin minister y inspectie nobo nan lo purba atrobe pa hisa e exigencia pa wiskunde-B”.
Na mei 2020 ora tur e normanan a wordo suavisa pa e muchanan den periodo di Corona, scondi CA a hisa e exigencia di wiskunde B atrobe pa un 8 pa e muchanan di mavo drenta.
Nos a acerca Minister di enseñansa y pidi e pa intermedia, ya cu no ta prome biaha cu CA ta haci esaki. E minister a stop Colegio San Nicolas cu tambe kier a hisa su exigencianan pa entre otro wiskunde-B, pero e minister no a stop Colegio Arubano. E a bisa nos door cu CA ta cay bou di un fundacion e no por haci nada.
Nos sa cu e hobenan tin un opcion di bay Colegio San Nicolas, pero ki clase di bida e mucha tin si e ta biba na nort y mester lanta hopi tremprean pa tuma bus bay school y yega 4.30 bek cas y Colegio San Nicolas no por ofrece tur e profielnan paso e ta un scol mas chiquito.
De Schakel ta bon pero ± fl.5.000 pa aña ta pa basta di nos hobenan impagabel, no tin suficiente lugar y e scogemento den profiel ta limita akinan tambe.
Desde 2013 continuamente e decanonan di mavo ta den un bataya cu Colegio Arubano (CA), pasobra cada bes CA ta bin cu un regla cu ta limita nos muchanan. Na 2013 CA kier a hisa su normanan pa e muchanan di mavo drenta havo, un alumno cu por ehempel e siguiente cifranan no lo a wordo acepta Ne: 9, En: 9. Wi:8, Na: 7, Sk; 7 Bio:7 (exigencia pa 6 materia). Argumento e tempo ey di CA tawata: “Nos kier solamente e mihor alumnonan”.
E minister di enseñansa e tempo ey a para tras di e muchanan y a haci un cambio den ley cu ta garantisa normanan di admision Nacional di MAVO pa HAVO. E ley ta evita cu cada directiva di scol ta traha cu diferente norma di admision y cu por adapta of hisa esaki sin mas. E cambio di ley aki mester garantisa uniformidad, transparencia, claridad y acesibilidad di enseñansa pa nos hobennan di Aruba. Ta trata aki di e “Landsbesluit dagscholen MAVO, HAVO, VWO” cu a keda formalisa dia 1 di juli 2015 y publica dia 2 di juli 2015 via di “Afkondigingsblad” di Aruba.
E minister di enseñansa e tempo ey a hasta a bay corte y a gana e kortgeding (2015, KG no 1585 van 2015) y Colegio mester a acepta e alumnonan y kita e exigencianan cu e kier a pone.
Ariba e ex-minister su facebook-page ainda por lesa cu na aña 2014-2017 SMOA a ricibi Afl. 72.000.000 di subsidio for di gobierno y pa esey e minister tawata di opinion cu e tambe tin algo di bisa y a para tras di e hobennan.
Varios biaha CA a purba hisa e exigencia pa wiskunde B pa un 8 pa e muchanan di mavo drenta havo 4. E minister y inspectie anterior a stop esaki tur biaha.
Pa un mucha di havo-3 escohe wiskunde-B e exigencia ta un 6 y pa nos muchanan di mavo-4 e ta un 8. Mientras den pasado nos a wak un estudio (mrt 2013 Liesbet GM & Mike SR; H3 “doorstroom vergeleken met mavo-instroom”) di CA mes, na unda ta sali afor cu no tin hopi diferencia entre e muchanan cu ta bin di mavo y esnan cu ta bin di havo-3.
Nos sa cu nos muchanan tin un buraco den e programa di wiskunde desde 2003, door di e programa di examen cu ta bin for di Hulanda, cu porfin ta wordo adapta awor na juli 2021, asina nan no ta bay tin ningun buraco mas.
Colegio Arubano ta bisa di ta sigui Hulanda, pero ta bon pa sa cu Hulanda desde aña pasa 2020 a pasa e ley “Wet gelijke kans op doorstroom naar HAVO en VWO”. E ley aki ta encera cu tur mucha cu caba mavo (vmbo-tl) y cu un di 7 materia, tin derecho pa sigui havo sin ningun otro exigencia y mescos ta conta pa tur hoben cu caba havo y kier bay vwo. Na Aruba si tin exigencia pa drenta havo y vwo. Hulanda cu ta un pais grandi y tin hopi mas opcion di school cu Aruba ta prepara y juda nan hobennan pa por sigui studia, pero Aruba ta limita nos hobennan.
Mi tin 11 aña ta trahando como decano na Aruba y no ta wak continuancion, cada bez cu e partido politiconan cambia, mi ta cuminsa di nobo y bringa e mes un bataya pa e hobennan.
Ta duel mi di curason loke ta pasando den enseñansa na Aruba. Si en realidad enseñansa ta fundeshi di Aruba, para tras di nos hobenan! Ban drecha e calidad di enseñansa y brinda nos hobennan mas oportunidad!
Marcia Lopez


text:
AKSIDENTE ENTRE OUTO I SKUTER
Alrededor di 12.25 or di mardugá riba djadumingu 9 di yanüari, un aksidente entre un outo i un skuter a tuma lugá riba Kaya Grandi. Shofùr di e outo a deklará ku e tabata bayendo den direkshon nort riba Kaya Grandi na momentuku el a nota e skuter muchu lat. El a dal den tayer di patras di e skuter dor di kua e shofùr di e skuter a kai. A transportá e shofùr di e skuter pa hospital pa tratamentu kòntròl mas aleu.
AKSIDENTE RIBA KAYA NIKIBOKO NORT
Riba djasabra 8 di yanüari, alrededor di 2.30 or di atardi, un aksidente entre dos outo a tuma lugá riba Kaya Nikiboko nort. Ambulans a transportáshofùr di un di e outonan pa hospital pa tratamentu médiko. Na momentu di kòntròl, reibeweis i seguro di ámbospartido tabata na òrdu.
AKSIDENTE KU SKUTER
Den oranan di atardi riba djabièrnè 7 di yanüari un aksidente ku un skuter a tuma lugá riba Kaya Grandi. Ambulans a transportáshofùr di e skuter pa hospital pa tratamentu médiko.


text:
Dienst Technische Inspecties ta anuncia cu den e “Normal nobo” cu e afdeling Veiligheidsinspectie lo sigui cu su inspeccion y controlnan riba projectonan di construccion pa por sigui garantisa e seguridad. Afdeling Veiligheidsinspectie en onderzoek (VI&O) ta wak primordialmente e seguridad di e trahador na pia di trabou. Durante DTI su bishita na e lugar di construccion, hopi biaha e compania of trahado no ta cumpli cu tur e reglanan di seguridad existente
. Adhunto un par di conseho y observacion pa tur trahado of compania cu a cuminsa bek den construcción lo siguiente:
Algun peligernan pa tene cuenta cune durante un construccion ta:
Ta importante pa tur stelashi :
- Trabou di haltura;
- Machine cu ta draai;
- Coriente;
- Material cu por cai of sali bula;
- No haci uzo di proteccion personal (PPE’s).
- a) wordo arma manera fabrica ta prescribi cu tur dos sker pa stabilidad y cu e stelashi ta den un bon condicion.
- b) pia nan ta nivela riba vloer y ta bon ahusta.
- c) despues di 3 element e mester wordo ankla na e structura of geschoor pa stabilidad.
- d) plankinan di 60 – 80 cm pa para riba dje, toaboard y cu leuning pa lomba.
- e) tur planki mester tin un stop (klos) bow di dje pa evita pa e planki sali cay for di e stalashi y mester ta claba na otro.
- f) stelashi cu ta mas halto cu e edificio mester wordo geaard pa bliksem.
- g) trahado nan mester tin nan safety harnass na tur momento bisti y mara na e stelashi.
- h) trahado no mag di mara su mes na e sker nan di e stelashi pero na e structura cu ta stabil y por absorba e caida.
Pa trapi di metal
:
- a) e trapi ta wordo uza pa bai di un luga pa otro, y no pa traha riba dje.
- b) e trapi mester steek uit 1 meter.
- c) e trapi mester wordo bon segura, pa evita e slip.
- d) e trapi ta den bon condicion.
- e) e trapi no mag di “buig” haya un barica ora di subi e trapi.
- f) e trapi no mester wordo poni riba un angulo skerpi of stijl.
Pa trapi di palo
:
Pa balkon of opening/buraconan den vloer:
- a) e material mester ta den bon calidad, e liña di e palo mester ta den su largura (“rechtdradig”).
- b) e trapi mester wordo contrui sigun normanan. Uzando klos of “inkeping”, distancia di e trede (paso) 25 cm. Usa 2×4 pa trede (paso), e pia nan mester tin bon grip ora para riba dje.
Pa machine cu ta draai:
- a) vloer opening mester ta afgezet of tapa.
- b) e piso completo mester tin baricada pa evita e peliger di caida di personanan.
- c) mester buta aviso cu indicacion di peliger di caida.
- d) trahadornan mester tin safety harnass na tur momento bisti y mara ora cu ta traha serca di e rand.
Extension Cord y cashi coriente:
- a) mester tin su capa di proteccion riba e machine.
- b) zaagmachine of grinder (“aan/uit knop”) mester ta traha.
- c) machine cu ta den mal condicion mester wordo saka for di di uzo.
- d) kabel di coriente no mag di ta pela of gelast na otro.
- e) usa proteccion personal adecua ora ta opera e machine.
Puntonan general:
- a) extension cord cu ta den mal condicion mester wordo saka for di uso.
- b) purba usa extension cord cu ground.
- c) cashi di coriente mester tin su tapa.
- d) tur stopcontact mester tin su tapa.
- e) cashi di breaker mester tin un hoofdschakelaar, ground y ta den un bon condicion.
- f) verlengsnoer cu mas cu 3 verbinding mester wordo saca for di servicio.
Uso di proteccion personal (PPE’s):
- a) riba piso unda ta traha mester un baricada y cu su toeboard.
- b) no lanta material cu no ta wordo mara adecua.
- c) no ta cana bou di un grua ora cu e ta lantando of pasando material den halto.
- d) mester pone atencion ora ta cana banda di hende cu ta cortando of welder.
- e) tene cuenta tur ora pa loke ta pasa rond di bo persona.
IMPORTANTE:
- a) den construccion mester bisti un veiligheidshelm/safety helm.
- b) no ta permiti pa usa un “bumb caps” manera un veiligheidshelm (“hard hat”) den construccion.
- c) mester bisti sapato di seguridad prome cu drenta den construccion (safety shoes).
- d) mester usa e proteccion adecua pa cada trabou.
- e) na entrada di construccion mester tin e regla nan di seguridad y e proteccion nan cu tur trahado mester uza.
Riba tur projecto mester tin suficiente baño pa trahador y dividi na sexo. E baño mester wordo hasi limpi tur dia. Pa mantene hygiëna mester tin e facilidad disponibel pa laba e man.
Pa trahador nan cu ta break na trabou mester tin un mesa cu un afdak pa proteha di solo y awa limpi pa bebe.
Por manda pregunta via nos email dti@setarnet.aw
y Facebook page: Dienst Technische Inspecties. Por yama pa información na : Tel: 5845300.
Nos ta pidi pa sigui e instruccionnan di DVG y e Task Force encarga pa controla e rekisitonan en conexion cu COVID-19.
SEGURIDAD NA PROME LUGAR!


text:
DDPL ta lansa su logo y formularionan nobo entrante 1 februari 2020PL ta ofrece su servicio di registracion “online” pa esnan cu ta busca trabao!
Entrante 1 februari 2020, DPL lo lansa oficialmente su logo nobo na nos comunidad, pa e motibo aki nos ta
pidi tur esnan cu ta haci uzo di DPL su servicio y/of documento nan pa tene bon cuenta cu e cambio aki.
Tur formulario cu e logo nobo di DPL ta disponibel caba riba e website: www.dpl.aw pa asina download (PDF).
Tur esnan cu tin cita pa entrega documento nan despues di 1 februari 2020 mester presenta cu e formulario
cu logo nobo cu a download di website of cu ta disponibel na recepcion di DPL.
Hunto Creando Progreso Laboral!


text:
Awe 30 di April – Inscripcion Campeonato Mens Erger Je Niet LIVE 2014
Awe Diaranzon, ta tuma lugar inscripcion oficial pa Campeonato Mens
Erger Je Niet LIVE 2014. Tur ekipo cu a confirma nan participacion ta
keda cordialmente invita pa haci acto di presencia awe anochi entre 7’or
y 10’or na Centro di Bario Brazil. Durante evenemento aki, tiramento di lot
lo determina bo promer dia di wega, color di uniform y alavez cada ekipo
lo ricibi copia di reglanan oficial. Tambe lo tin oportunidad pa haci pago di
participacion pa asina bo ekipo sigura un puesto den Campeonato aki. Ban
topa sin falta. Tin 64 ekipo determina pa haci 2014 uno inolvidabel.


text:
Mas of menos 4000 aña pasa, culturanan antiguo manera e Egipcio- y Chinesnan, tabata usa Reflexologia manera un berdadero disciplina di terapia cu a pasa di generacion pa generacion. E reflexologonan antiguo ta hendenan cu poco poco a descubri e existencia di puntonan specifico atraves di cua por stimula e funcionamento di bo organo, kliernan y otro partinan di bo curpa.
Reflexologia ta pone presion leve cu e duim den cierto zona, pa calma malesa y tension. E stimulacion ta yuda pa calma dolor, ta yuda pa saca stofnan toxico di nos curpa y ta preveni cierto malesa y problema di salud cu ta stroba nos di gosa di salud total. Reflexologia ta yuda nos haja e balance natural di energia di nos curpa bek. Reflexologia ta yuda henter bo curpa funciona na un forma harmonioso sin cu necesariamente bo mester usa remedi. Reflexologia di pia ta traha cu e zonanan di tur e organonan di e curpa cu ta localisa bou di e planta di nos pia. Esaki ta e sistema mas usa.


text:
Ministerio publico a pidi pa ex-presidente di Brasil Luiz Inacio ‘Lula’ da Silva haya sentencia di prizon, cu regimen di encarcelamento, pa delito di “corupcion pasivo califica,” asina polis a splica.
E solicitud tin documento cu a ser manda pa hues federal Sergio Moro y tin relacion cu un acusacion penal, caminda ta acusa Lula di sconde un di su propiedadnan, pero e propiedad aki ta bao nomber di algun empresario, cu a actua como ‘testaferro’ di Lula.
E apartamento, un triplex situa na balneario di Guaruja, na costa di Sao Paulo ta figura den registro di propiedad di Brasil como un apartamento cu ta pertenece na empresa OAS, un di e empresanan constructor cu ta den e scandal, cu a sucode na e empresa di estado di Brasil, Petrobras.
Lula, ta un di e lidernan mas popular di Brasil, y el a goberna entre 2003 y 2011. Awor e mester responde dilanti tribunal pa otro 4 acusacion penal y fiscalia a presenta un otro denuncia, cu ta number 6 na su contra pa diferente otro acusacion. Mayoria di acusacion contra Lula ta relaciona cu e conspiracion di corupcion na Petrobras.
E caso cu ta relaciona cu departamento di Guaruja ta e caso mas adelanta contra Lula. Autoridad ta pensa cu hues di e caso aki, lo duna un condena na Lula den proximo luna.
Lula a nenga cu e ta e doño di e apartamento aki, y el a bisa cu ta un victima di un “persecucion hudicial”, cu tin como obhetivo evita cu Lula por participa di nobo den eleccion di presidente cu ta planifica pa luna di october 2018. Fiscalia ta sigura cu tin hopi prueba contra Lula y a pidi na husticia un condena di prizon pa e ex-presidente di e empresa di construccion OAS, Leo Pinheiro y cinco ex-directivo di e empresa aki tambe.
E acusacion ta basa riba e argumento cu e propiedad (apartamento) a ser duna na Lula y su famia como parti di e recompensa pa algun maniobra e ex-presidente a haci tempo cu e tabata na poder, pa asina e empresa haya algun contrato miyonario di obra adhudica di Petrobras.


text:
Di profundo di nos curason nos ta gradici tur hende cu di un of otro manera a mustra atencion durante despedida di nos defunto esposo, tata y welo stima:
William Jose Gomez
Mihor conoci como “Willy”
Boso muestra di atencion ta di hopi aprecio y gran sosten pa nos. Un danki na tur famia y amigonan, na un y tur cu a manda caarchi, flor, whatsapp, telegram y a hasi yamadanan telefónico.
Tambe un danki special na: Dr. Casseres, Dr. Choudhry, verpleegkundigen di piso 4, Wondenpolie (Els), Dialyse Center, Faith and Hope Transport, Lite Life Transport, Fita Harms, su coleganan di DRH y ex-coleganan di DTI.
Alabes nos kier a invita pa 3 Santo Sacrificio di misa, cual lo tuma lugar:
Diamars, 6 di april 2021 na misa Santa Filomena na Paradera pa 7or di anochi
Diahuebs, 8 di april 2021 na misa Santa Filomena na Paradera pa 7or di anochi
Diadomingo, 11 di april 2021 na misa Santa Filomena na Paradera pa 5:30 di anochi


text:
Noel Werleman
-
Asunción2022
Ceremonia di Despedida pa delegacion di Aruba
Ceremonia di Despedida pa e delegacion di Aruba cu lo competi na e Weganan Suramericano, Asuncion 2022 na Paraguay. Diaranzon…Read More »
-
Asunción2022
Malik den preparacion pa Asuncion 2022
Malik Hoveling den preparacion pa Asuncion 2022 Diasabra ultimo nos por a presencia un training di e atleta di vela…Read More »
-
Asunción2022
Atlentanan di Asuncion2022 ta conoci
Atletanan cu lo representa Aruba na Asuncion 2022 ta conoci Awe na 20 dia leeuw di e inicio di e…Read More »
-
News
COC y COA a formalisa e deseo pa sigui colabora
Pa varios aña na nivel di e organisacionnan Olimpico di Colombia y Aruba tin un relacion di amistad y apoyo,…Read More »
-
News
COA presente na e conferencia LIDERA
Den fin di siman a tuma lugar e conferencia LIDERA cu e orador y motivador Trent Shelton. E conferencia a…Read More »
-
News
Carlos Bermudez ta conta di su experiencia na e 3 dianan di workshop
Carlos Bermudez di Aruba Bowling Association tambe tabatin algun palabra pa e tres dia di workshop organisa pa COA.Read More »
-
News
Roxy Oleana ta duna su bista riba e workshop di ‘Sports Administration Skills’
Roxy Oleana di Federacion Gymnastico Arubano ta duna su punto di bista riba e session di Notario Helmeyer caminda a…Read More »


text:
Un minimo sosial real ta e fundeshi pa kombatí pobresa. Segun gobiernu di Reino e minimo sosial aki ta “e montante minimo ku un hende mester pa por kubri su kostonan di bida”.
Boneiru ainda no a stipulá formalmente un minimo sosial. Mei próksimo e komishon fiho pa relashonnan di reino den Tweede Kamer lo bai dialogá ku e ministernan en kestion tokante e punto aki.
Komo tal Unkobon a dirihí un karta ku anekso na e komishon aki.
brief van 19 april 2021 sociaal minimum aan de Commissie Koninkrijksrelaties
Bijlage 1 bij brief van 19 april 2021 – Drie jaar ijkpuntenbeleid Caribisch Nederland resultaten Bonaire
Bijlage 2 bij brief van 19 april 2021


text:
ORANJESTAD, Aruba –10 augustus 2020
Pa por a mitiga e transmision di e virus y maneha miho e brote di covid-19 cu a tuma lugar den “Hot Zone” na Aruba, a introduci diferente cambio den maneho entre otro activacion di e nr 280.01.01.
Despues di mas cu 4500 test haci y mas cu 450 caso positivo por conclui cu tur esnan cu a keda contagia den “Hot Zone” a wordo indentifica y a wordo isola. Awor ta sigui indentificacion di e “tweede kring” cu ta ensera esnan cu por a keda contagia pa es cu tawata den “Hot Zone”. Esakinan ta ensera den gran parti esnan cu ta biba den cas (bou mesun dak) cu e persona positivo y tambe e pareha di e persona positivo. E personanan aki ta esnan mas na risico y pa cual motibo e personanan aki lo mester bay den cuarentena.
Atravez di “contact tracing” Departamento di Salud Publico lo tuma contacto cu esnan cu ta biba cu un caso positivo y lo duna tur instruccion nesesario.
Esnan cu por a comparti un rato cu un persona cu despues a resulta positivo ta wordo instrui pa tuma tur medida di prevencion nesesario na tur momento. E personanan aki no ta bay den cuarentena, por sigui traha normal cu e condicion cu nan ta aplica tur protocol estrictamente y na prome indicacion di sintoma ta tuma contacto cu nan dokter di cas.
Un suplica ta bay na comunidad pa no yama e nr 280.01.01 pa haci pregunta. E nr aki ta estriktamente pa yuda den e brote aki, unda persona cu sintoma y cu mester wordo getest por haya ayudo mas liher posibel. Si bo no tin sintoma bo persona lo no wordo getest y si bo ta pensa cu bo por tin e virus pasobra bo tawata tin contacto cu un persona positivo. Aplica tur medida di higiena entre otro bo “mondmasker” y e dia cu sintoma parece ta yama dokter di cas pa por hasi un test.
E proseso normal ta ensera cu un persona cu sintoma ta yama su dokter y cas y dokter di cas ta percura pa su pashent por test na laboratorio di hospital
Den e brote aki centro diagnostico di DVG a yuda pa maneha e brote y awor cu e brote di "Hot Zone" a wordo mitiga y tur persona indentifica nos ta bay bek na sistema y maneho normal unda dokter di cas ta atende su pashentnan cu tin sintoma.


text:
Videoclip di Rich Kalash ft. Monifa Jansen ta sexy i real
Rich ta keda un urban artist ku ta pusha e límitenan. E ta bolbe hasi esaki den e mas resiente track, ‘Kas den Mondi’. Presensia di Monifa Jansen ta aksentuá e videoclip na mil i un manera. E diva yu di Kòrsou, ademas di tabata Miss Kòrsou na 2012 ta un di e modelonan lokal ku mas siguidó internashonal. Monifa Jansen e ‘ride or die chick’ di Rich Kalash den e videoclip ta gosando di un fan base impreshonante ku 602,000 siguidó riba instagram.
Rich Kalash, ta mantené su posishon komo un di e rappernan mas kontraversial i ku un ángulo real di ‘kaya’. E’la demostrá esaki resientemente den e track ‘Ku Mi Dios’ ku aktualmente ta na 329,000 views riba YouTube den ménos ku 20 dia. Palabranan klá i sin sensura; Rich Kalash ta kanta e sentimentu di e hustler, e lucha di kaya pa sobrebibí, traishon di amigu i amor di e peki. Kiko ta distinguí Rich Kalash for di sobra? Su nivel di kurashi kisas? Su persistensia den konta un historia real sin pretenshon?
‘Kas den Mondi’- te’sun di mas nobo pa Rich Kalash bou di e seyo di Decoded. “Mi ke un kas den mondi, leu for di tur hende... “ parti di e letranan ku ta bira gráfiko unabes Monifa Jansen agregá su sensualidat. E piesa produsí pa Pastor, a keda lansá e siman aki i ya kaba por wòrdu skuchá na radio- den 3 dia 67,000 views.
Por sigui Rich riba instagram i snapchat. Fanátikonan por mira e videoclip nan di Rich Kalash i tur artista di Decoded riba e Youtube Channel @decodedofficial òf solisitá e track na nan radio preferí. Ademas, por stream riba ITunes, Spotify, Google Play i Apple Music.


text:
EKSITOSO MISHON DI POLITUR I CTB NA SANTO DOMINGO
EKSITOSO MISHON DI POLITUR I CTB NA SANTO DOMINGO
Den kuadro di un areglo di koperashon estrecho entre Politur i CTB di Kòrsou ku CESTUR (Cuerpo Especializado de Seguridat Turístiko) di Repúblika Dominikana, un delegashon di Politur i CTB di Kòrsou a reuní ultimo dianan aki na Republika Dominikana ku alto funshonarionan di CESTUR i di e Gobièrnu Dominicano, más en partikular e Ministerio di Turismo.
E delegashon di Kòrsou a konsistí di miembronan di direktiva di Politur Sr. Ritzel Godfried (alabes representando CTB), Sr. Imro Zwerwer (alabes representando KPC), Sr. Paul de Kloet, seguridat na disposishon di Politur i Sr. Humphrey Josefa den su kalidat di Presidente di Politur.
Na Puerto Plata e delegashon di Kòrsou a reuní ku e Vise Minister di Turismo, Licenciado Julio Almonte i Komandante di Base Area, Cesar Santana, mientras ku na kapital Santo Domingo e delegashon a reuní ku e Hefe di Gabinete di e Ministerio di Turismo Sr. Pablo Espinal i e direktor general di CESTUR Sr. Juan Rubicou.
Resultado konkreto di e kombersashonnan ta ku e akuerdo di koperashon aktual entre Politur i CESTUR a keda fortifiká i además a keda akordá ku un delegashon di CESTUR ta bishita Kòrsou na fin di luna di Oktober pa duna presentashon riba e forma eksitoso kon Repúblika Dominikana ta ehekutá nan projekto di seguridat turístiko atraves di CESTUR ku koperashon di e varios Ministerionan i ku apoyo di sektor privá.
E kombinashon di foto athuntu ta duna un bista di e bishita di Politur na Repúblika Dominikana.
Humphrey W. Josefa MBA
Presidente Politur


text:
Sosial
Pre-selekshon Tumba Hubenil dianan 10 i 11 di november den Because
Willemstad – Despues di un Eksitoso Inskripshon di Tumba Hubenil estilo di Tumba di Hende Grandi, kaminda e hóben nan a bai inskribí na manera nan kreativo (riba bròmer, baiskel, den wabi ets ets). Awor Fundashon J.A.G. huntu ku Fundashon Alelimo ku ta unu di e pia nan di Fundashon J.A.G. ku ta hasi e parti di Tumba Hubenil ta bini ku “Pre sele- kshon tumba Hubenil”.
This content is exclusive for members
Register or login to unlock this article
Sosial
ICONS ta lansa studio albùm “Iconicprint”
WILLEMSTAD/ Ayera, Fusions den Saliña tabata esenario pa lansamentu di e promé studio albùm di ICONS. Esaki ta un logro hopi grandi pa e tim ku a bin ta traha inkansablemente pa krea un stèmpel ikóniko pa nan estilo, zonido i presentashon. ICONS ta lansa un studio albùm ku 15 piesa, yen di sabor, amor i bon vibrashon. Entre nan e hitnan ku ya kaba a bin ta zona na radio manera Amor Real, For Real, I’m Moving On i Una Escapadita. Pero tambe esnan nobo manera, Otro Bida ku a keda lansa ayera ku su video clip!
E “Iconicprint Event” a resultá un evento masha ameno. Ku presensia di prensa i tur kantante i músiko di e banda i algun invitado spesial e grupo selektá a koroná un trayekto di kasi 1 aña. Kantantenan Dju Dju V, AmoreusZ, HnlY i Papito ConQ tabata sumamente kontentu. Ounke nos ta bibando den un tempu na unda tur hende ta ‘stream’ piesa, riba plataformanan digital tòg ICONS ku e produkshon aki ta imprimí su seyo ikóniko pa semper den e mundu di farándula lokal. Di akuerdo ku Efrem Mambi, esei ta e intenshon tambe. Ta p’esei un CD i un tarheta USB, bunita presentá. T’e máksimo deseo pa e fanátiko balorá e produkshon, ya ku a hasi hopi esfuerso pa realis’é.
ICONS ta un banda ku a sigui produsí sin kue rosea, por menshoná piesanan ‘live’ den tur género i naturalmente e produkshonnan grabá- sinembargo e produkshon aki “Iconicprint” ta e korona di tur! Ta p’esei ta importante pa e fanátiko tin’é den su kolekshon. Di akuerdo ku maneho di e banda, esaki ta e promé i kisas e ultimo produkshon den su forma i estilo- ya ku no ta usual mas pa banda òf kantante traha henter un albùm ku 15 piesa. Pues indiskutiblemente e ta ikóniko! ICONS ta gradisí tur radioemisora i fanátiko; kansionnan di ICONS ta gran faborito den lista musikal di kualke DJ i lokutor na Kòrsou, Aruba i Boneiru i p’esei Masha Danki!.
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e


text:
Den e wikènt aki e gruponan di EVG i FHU a uni forsa pa hiba e palabra den e bario di Scharlo i serkania, kaminda nan a invitá esnan presente na e distribushon gratis di e Zeta Konsagrá, kanando kas pa kas i den kada kaya, hibando e bendishon aki.
E momentu ku ta hasi uso di e Zeta no ta pasó esei ta milagroso, pero sí pasó ora nos pone nos fe den praktika, nos ta haña resultado. Asina, nos por hasi uso di dje meskos ku den pasado.
Nan a saka hopi demoño for di e hendenan i nan a hunta hopi hende malu ku zeta i kura nan.
Marko 6:13


text:
ORANJESTAD: Diasabra mainta Minister Endy Croes a pasa aeropuerto internacional Reina Beatrix pa ricibi e atletanan Joshua Frias y Corina Boekhoudt cu a competi den e 19th North American Powerlifting Championships, cual a tuma luga na Panama City, Panama. Mas di 350 atleta a participa den e competencia. Durante e evento aki, dos atleta local Joshua Frias y Corina Boekhoudt a representa nos pais den e disciplina ‘classic’. Joshua Frias a gana medaya di oro den categoria junior -66 KG. Ademas di gana oro den un manera hopi impresionante, e ta logra kibra un record regional cu pa shete aña no por a wordo surpasa. Cu un ‘deadlift’ di 233 kilo, e la logra mehora e marca di e record. Corina Boekhoudt a gana medaya di brons den catergoria masters I -69 KG den e competencia di Powerlifting IPF/NAPF. Ambos atleta a mustra cu e deseo, disciplina, dedicacion y determinacion bo ta logra bo meta y duna un excelente prestacion na un evento di e nivel aki. Danki pa pone Aruba su nomber briya den exterior. Nos ta orguyoso di boso! Masha pabien!
MINISTER ENDY CROES TA FELICITA JOSHUA FRIAS Y CORINA BOEKHOUDT CU A LOGRA MEDAYA DI ORO Y BRONS DEN E COMPETENCIA DI POWERLIFTING NA PANAMA.
ORANJESTAD: Diasabra mainta Minister Endy Croes a pasa aeropuerto internacional Reina Beatrix pa ricibi e atletanan Joshua Frias y Corina Boekhoudt cu a competi den e 19th North American Powerlifting Championships, cual a tuma luga na Panama City, Panama. Mas di 350 atleta a participa den e competencia. Durante e evento aki, dos atleta local Joshua Frias y Corina Boekhoudt a representa nos pais den e disciplina ‘classic’. Joshua Frias a gana medaya di oro den categoria junior -66 KG. Ademas di gana oro den un manera hopi impresionante, e ta logra kibra un record regional cu pa shete aña no por a wordo surpasa. Cu un ‘deadlift’ di 233 kilo, e la logra mehora e marca di e record. Corina Boekhoudt a gana medaya di brons den catergoria masters I -69 KG den e competencia di Powerlifting IPF/NAPF. Ambos atleta a mustra cu e deseo, disciplina, dedicacion y determinacion bo ta logra bo meta y duna un excelente prestacion na un evento di e nivel aki. Danki pa pone Aruba su nomber briya den exterior. Nos ta orguyoso di boso! Masha pabien!


text:
Minister Glenbert Croes ta wak bek riba un pandemia cu a destrui hopi cupo di trabao, a trece luto den hopi famia y a kibra soño den hopi hogarnan. Na mes momento esaki ta hustamente locual ta pusha e mandatario pa lucha duro pa tur esunnan cu di un dia pa otro a perde tur cos.
E mandatario a defini su compromiso y vision p’e proximo 4 añanan di Gobernacion. Un di e metanan cu ya ta trahando riba dje ta e 100% recuperacion salarial pa empleadonan publico y priva. Aruba ta riba caminda di recuperacion. E siman aki nos pueblo tabata testigo di e prome barco crusero cu a drenta nos waf atrobe. Ocupacion na hotelnan di Aruba tambe ta aumentando. Aruba ta riba caminda di recuperacion danki na entre otro locual IMF mes a declara, e reaccion y medidanan inmediato di Gabinete Wever-Croes na 2020 manera introduccio di FASE y Loonsubsidie, cu hunto a logra scapa bida di hende.
Pero mescos cu nos pais y nos pueblo a logra surpasa e crisis aki, ainda tin metanan pa logra unda cu e ser humano lo ta semper central den tur Minister Glenbert Croes su decisionnan:
Pa anuncia algun: riba tereno social, lo percura pa implementacion di Sociaal Crisisplan II pa 4 aña mas pa asina sigui atende cu e problemanan social cu ta grandi riba nos pais. Social Crisisplan I a logra pone un fundeshi solido pa e solucionnan. Sociaal Crisisplan II ta pa logra ehecuta e solucionnan cu mester bin pa nos problemanan social cu ainda ta grandi. Bishitando casnan a keda constata cu e scarcedad di vivienda pagabel ta hopi grandi mes. Casnan social digno basicamente a bira un luho ya cu no tin disponibel. E mandatario den Gabinete Wever Croes II lo percura pa construccion di casnan social digno y pagabel pa famianan por tin un dak pa por forma nan hogar na un manera digno pa duna nos criaturanan e paz y trankilidad di un hogar.
Na mes momento ta trahando riba e parti dos di FASE cu lo bira TIO cu ta un “Tijdelijke Inkomensondersteuning”. E entrada di TIO ta mara na bo ultimo salario registra na SVB cu un minimo di 1250 te n’un maximo di 2950 mensual. TIO su condicionnan lo ta entre otro recapacitacion (her-, om- en bijscholing). Pues esun cu haya TIO mester bay sigui cierto cursonan y via e plataforma Aruba Kier Traha, reintegra su mes den e mercado laboral.
Riba tereno laboral lo traha riba 100% recuperacion salarial di tur empleado. E mandatario lo continua cu e maneho cu el a introduci manera cu el a huramenta na 2017: lo sigui pone trahadonan-, profesionalnan- y contratistanan local prome na trabou. Mescos cu el a reduci desempleo den pasado, e lo sa cu su maneho di proteccion percura pa tur hende local haya trabou prome.
“Nos a demostra cu nos por. Den un crisis nunca antes visto, nos a sa di mantene nos hendenan y nos pais cu cabez riba awa. Cu e mesun tenacidad aki, nos lo sigui traha pa recuperacion di nos Pais. Awo no ta momento pa aventura. Aruba mester di un Gobierno estable, mandatarionan capacita, cu experiencia y cu curason pa nos pueblo, cu por garantisa 100% recuperacion di nos Pais y nos Pueblo”, tabata palabranan di Minister Glenbert Croes.
Glenbert F. Croes
9 juni 2021


text:
Oranjestad-Despues cu e reunion cu Minister di labor a termina parlamento a sigui cu e tratamento di presupuesto di Minister encarga cu asuntonan economico, utilidad y energia den e reunion aki temanan manera refineria, energia, costo di bida y medio ambiente tawata central. Parlamentario Chris Romero a elabora lo siguiente riba energia alternativo y tambe riba hedging : “ 100% energia alternativo no ta algo viable tampoco recomendabel. Apesar cu ta papia di alternativa bo por mira cu gobierno no a realisa ni 1 proyecto berde ainda! Pa loke ta trata e caida drastico di prijs heavy fuel oil mi por bisa cu Aruba a perde entre 50-60 miyon florin cu hedging te awor. Ta di lamenta pasobra tur famia lo por a beneficia grandemente di un alivio den prijs di coriente den e ultimo lunanan”
Parlamentario Glenbert Croes den su disertacion a pone enfasis riba e importancia di e refineria como pilar economico di nos pais. Den cuadro di esaki parlamentario Croes a presenta un mocion urgiendo gobierno entre otro pa para desmantelacion, hasi esfuerso pa re-apertura y pa tuma liderazgo di e esfuerzonan pa negocia e reapertura di e refinería y no lage den man di Valero so pa hasi esaki.
E reunion a continua unda cu parlamentario Besaril tambe a hiba palabra. Durante su disertacion di primera tanda, Parlamentario Besaril, a elabora riba e tema di medio ambiente. Den su preambulo, sr. Besaril a bai riba e intencion di e Gobierno di conberti e dam di Sabanilla Abou (Sta. Cruz) den un dump. Sr. Besaril a subraya cu e dump na Gabilan tabata un bon ehempel cu Serlimar no tabata tin e capacidad pa controla un otro dump y e punto central ta, cu e bario di Sabanilla Abou no kier un dump y a acumula mas di 2500 firma contra e intencion di Gobierno. Pues a lansa e pregunta na Minister de Meza “Dicon!?”, dicon no tin oido pa e preocupacion di e bario? Por ultimo, sr. Besaril a lansa preguntanan specifico riba e parti operacional di e maneho di Medio Ambiente, entre otro con a para cu e cuestion di autoridad pa e polisnan ambiental y bureau City Inspector pa por actua contra delitonan cometi contra medio ambiente ya cu te aña pasa, esaki no tabata debidamente regla.
Lider di Fraccion di MEP Evelyn Wever-Croes a elabora riba e necesidad pa diversifica nos economia. “Nos economia awor ta draai riba turismo so, pero turismo so no por sigi carga economia di nos pais. Expertonan den e tereno aki ya caba a bari alarma cu turismo lo por burn out. Nos a urgi Minister de Meza pa no pura bai desmantela e refineria, pero tuma su tempo te fin di e anja aki pa purba habri e refineria. Tambe nos a urgi e minister pa tuma rienda, y pone presion riba Valero: sea bo ta bende, of bo ta duna nos e terminal bek. Esey nos ta spera di nos gobernantenan, pasobra ciere di e refineria no ta mescos cu ciere di un tienda. Ciere di e refineria kiermen full un pilar economico cu ta wordo destrui, y nos pueblo no por carga esaki aworaki. Nos kier alternativa, no medida”.


text:
Mi no a muri.
Ta pesey mi no a bisa ayo.
Mi a djis habri mi halanan y bula bay keiro. Boso a keda atras.
No laga tristesa domina boso.
Keda uni un cu otro pa mi alma, esey lo ta un alegria.
Recordami cu hopi amor.
Cu dolor na nos curason pero conforme cu boluntad di Dios nos ta anuncia fayecimento di:
Emiterio Arends
Mihor conoci como: “Theo”
*03 Maart 1931 – †14 Augustus 2022
Acto di entiero lo wordo anuncia despues.
Staff y personal di Ad Patres funeral home & Crematorium ta extende nos mas sincero condolencia na famia di e fayecido.


text:
Polushon di plèstik ta un tópiko di rònt mundu i tin un empeño global pa redusí plèstik ku ta usa un solo biaha dor di prohibí uso di produkto manera saku di plèstik, richi i baki di stirenofom pa tuma kuminda bai kuné. E Gobièrnu lokal di Boneiru ta pro redukshon di plèstik i ta trahando aktivamente riba implementashon di un prohibishon. E prohibishon akí lo no tin impakto riba solamente negoshi lokal, manera hotèl ku restorant pero tambe riba nos tur ku ta biba na Boneiru. Pa e motibu akí Boneiru Duradero (BD) ta lansa un Programa Grátis di Siña Online bou di título Beyond Plastics. A desaroyá e programa online den koperashon ku e Konsùltent Medioambiental Travel Without Plastic. I e ta krea oportunidat pa tur hende na Boneiru pa siña DIKON nos tin ku redusí uso di plèstik i KON nos por yega na redukshon di plèstik.
E Programa di Siña Online ta posibel ku fondo di World Wide Fund for Nature na Hulanda. E programa ta risibí sosten di e siguiente organisashonnan lokal klave: Entidat Públiko Boneiru, Selibon, Kámara di Komersio, BONHATA i Tourism Corporation Bonaire. E partnernan lokal akí lo hunga un papel importante ku nan asistensia di plamamentu di e mensahe tokante e Programa di Siña Online pa diferente oudiensia na Boneiru. Klek riba e lenk akí https://onlinelearning.boneiruduradero.nl pa bai na e Programa di Siña Online.
Tin un grupo di módulo den e Programa di Siña Online di Beyond Plastics ku ta trahá spesialmente pa hotèl, akomodashon i ekskurshon. E módulonan akí ta ofresé dos hèrmèn práktiko (ku por download) ku empresanan por hasi uso di dje:
1. E hèrmèn di evaluashon di bo mes ta hasi e tarea di katalogisá e sorto di plèstik ku ta usa un solo biaha den nan empresa mas fásil pa hotèlnan. Tumando inventario ta yuda tambe pa bira mas konsiente di e volúmen di “plèstik desechabel” ku ta usa pa aña.
2. E tabèl di rekomendashon ta ofresé sugerensia práktiko pa start ku redukshon di plèstik mesora i tal bes yega na baha gastu dor di skohe pa alternativanan mas sabí.
Ademas, tin un módulo di komunikashon disponibel pa yuda empresarionan desaroyá nan propio strategia di komunikashon pa plèstik ku ta usa un solo biaha. Beyond Plastics ta inkluí tambe módulo pa eduká públiko en general, ku ta duna splikashon di e impakto di plèstik ku ta usa un solo biaha riba nos naturalesa i salú. E Programa di Siña Online ta fásil pa usuario i e módulo ta rekirí tiki lesamentu di teksto. Ku un simpel klek por skucha e narador na papiamentu òf na ingles. E módulonan ku ta fásil pa sigui i ta 10-minüt largu por yuda tur hende, for di mucha di skol te na wela, komprendé dikon pa un isla chikitu manera Boneiru ta importante pa redusí plèstik ku ta usa un solo biaha. Por último e wèpsait ta atraktivo pa bista, presentando fotografia profeshonal di Casper Douma, Marcel van der Kamp i Emieck de Goede, ku ta demostrá kon bunita Boneiru ta di bèrdat.
Na novèmber 2020 Boneiru Duradero a lansa e kampaña “Sushi òf Dushi”, pa krea mas konsiensia pa un Boneiru mas limpi. Produktonan di plèstik ku ta usa un solo biaha ta e kousa mayó di polushon na Boneiru. Den teoria, tur hende ta na fabor di un Boneiru limpi, pero den práktika hende ta haña ku ta difísil pa stòp di hasi uso di produkto desechabel, baki di bai ku kuminda aden. BD ta spera ku e Programa di Siña Online ta kontribuí na un mihó komprondementu di e problema di plèstik ku ta usa un solo biaha i na un akseptamentu amplio di futuro prohibishonnan di produkto di plèstik ku ta pone e salú i rikesa di nos isla den peliger.


text:
WILLEMSTAD — Federashon Deporte i Olimpiko Korsou ta tene premiashon anual di su atletanan, dirigentenan, wes, ekipo i nobato di aña ku a destaka durante aña 2016, djadumingu 12 di februari 2017.
Apare di esaki e atletanan (maskulino i/o femenino – adulto i/o hubenil) ku a destaka den nan respektivo ramo di deporte lo risibi un medaya di rekonosementu di FDOK.
E seremonia di premiashon lo tuma lugá den Marjori’s Party Palace, situá na Peruweg 192 A (pega ku Hofi Bill), kuminsando pa 18:00 ‘or.
Nominadonan:


text:
Parlamentario Endy Croes por a scucha algun periodista liga na AVP y Mike Eman durante ultimo siman ta yora tur merdia na canal 90 riba diferente politiconan di MEP y alaves contra Lider di MEP. Kico ta e dolor literal di e duo aki? E dolor en realidad ta PODER y PLAKA y nada mas. E gobierno aki a cera e cranchi di e duo abusado aki di pueblo kendenan tabata tin contract cu TUR ministernan di AVP.
Al aparece ta nan so tabata tin mag di biba durante 8 aƱanan di AVP. E duo aki a lanta tur sorto di compania di mercadeo pa asina defende e Gobierno di Mike Eman cu lo bay den historia como e gobierno di mas malo, mas corupto y mas ladron. Ta via e gobierno ey di AVP e duo aki a cobra mas di 7 miyon florin. Salarionan di averahe na 75 mil florin pa luna. Pues nan tabata cobra mas hopi cu directornan di tur compania rond di Aruba. Awor cu no a logra sucumbi Ministernan actual pa sigui paga sumanan astronomico nan a bolter 360 grado contra un gobierno legitimo y lo usa nan media nan comprometi pa trata na influencia pueblo tur dia cu mentira pa asina purba yega bek na PODER y PLAKA.
E cabayero aki tabata tin un Ford Explorer di 200 mil florin:
Por a lesa den media recien con e cabayero doƱo di e medianan aki tabata core un Ford Explorer Limited Edition ful manda na un balor di alrededor 200 mil florin. Awor cu gobierno a cambia e auto aki aparentemente a wordo kita for di dje como cu e ta un mal cumplido. E ta conoci cu e no ta cumpli cu su debernan aunke cu e tabata strica 75 mil florin pa luna for di gobierno. Mester accentua cu banda di esaki tanto den Utilities, AAA y RDA el a strica sumanan miyonario.
No obstante esaki ta conoci tambe cu e cabayero aki tin un mal bicio na weganan di placa. Entre otro e ta gamble masha hopi den casino. Esaki por ta un di e rasonnan kisas cu e no ta gusta cumpli y cada bes ta cay den problema y ta den cora. Esaki kisas tambe ta e urgencia cu awor cu dam ta secando e mester haci extra esfuerso pa crea un imagen malo di e gobierno actual pa e por tin chens di bin bek y sigui chica pueblo. Ta bon pa pueblo ta na altura di esunnan cu pa hopi aƱa tabata hiba bida di luho y no tabata ni papia na radio awor tāey bek y por algo cera!
Show cu tasnan di Louis Vitton na balor di 2000 us dollar a caba
A crea tur sorto di structura pa chica e baca cu yama Aruba. Asina e casa tambe a lanta compania di mercadeo y a haya un cantidad di contract cu gobierno. Te hasta cerca Dowers cu ta plee Santo y nunca a kibra un copi. Compania aki tambe a suta su 2 miyon florin. Pues esaki tabata crea espacio pa casa por āshow offā cu tasnan di marca. Manera tasnan di Luis Vuitton di 2000 US Dollar pa un, alaves tasnan y armband marca Prada y Gucci. Segun fuente desde 2018 hendenan a mira e casa cu e mesun tasnan caro y no a cambia nan tur luna mas manera antes. Pues esaki por ta indicacion cu cos no ta canta macamba y mes dushi cu antes mas.
Awe lo publica un di e contractnan di e sinberguensanan aki:
Hecho tras di esaki ta pa pueblo compronde nan yoramento na radio y den media ultimo siman. Awe lo publica un di e tantisimo contractnan cu e grupo aki a cera. Esaki ta uno cu x minister Scwhengle firma 10 di Augustus 2017 (1) luna prome cu eleccion na balor di 8 mil pa luna. Den e contract nan ta splica cu e ta pa 9 luna met terug werkendekracht desde 1 di Januari 2017. E contract na inicio ta splica cu ta un contract entre Tera Group Advertising & Marketing N.V. cu Bureau Minister Schwengle. Anto na final di e documento e contract a wordo firma pa x Minister Schwengle y Paxi Public Affairs Communications N.V.
Pues asina hopi āgeshoemelā tabata tuma luga den e gobierno anterior. Pues e pareha aki trahando den mesun computer na cas hasta tabata haci fout den cambiamento di nomber di compania y e x Minister en cuestion a firme tambe. Aruba berdad tabata boca abou.
Poco poco pero sigur ta aclara e grito di desesperacion di e duo aki cu sed pa PLAKA y PODER!


text:
Dia internacional di conservacion di naturalesa ta wordo observa rond mundo riba e fecha 28 di juli. Riba e dia aki, ta pone atencion na conscientisacion riba proteccion y conservacion di nos recursonan natural. Tin varios aspecto cu ta expone nos naturalesa na peliger, pero na mes momento mas y mas pais ta reconoce esaki y implementa cambionan.
Pa salvaguardia futuro generacionnan, un medio ambiente saludabel ta esencial y cada pais tin e responsabilidad pa contribui na esaki. Nos planeta ta percura pa provee e necesidadnan basico pa por garantisa sobrevivencia esta: awa, aire, cuminda, mata y bestia, pues ta suficiente motibo pa mantene nos naturalesa limpi y saludabel.
Un di e motibonan pa cual hopi biaha ta destrui naturalesa ta pa construccion di casnan, edificionan y caretera pa facilita bida di e ser humano. A pesar cu ta reconoce e necesidad pa vivienda pa cumpli cu demanda y necesidad di e poblacion, un balans ta mucho mas importante. Ora no ta existi un balans entre conservacion di naturalesa y desaroyo di un pais, esaki por contribui na entre otro mas desaster natural y malesanan cu ta surgi.
Aruba tambe ta haci di su parti pa percura pa desaroyo sostenibel a traves di implementacion y ehecucion di leynan pa entre otro: proteha areanan di naturalesa, prohibi materialnan dañino pa naturalesa y door di continuamente sondea opcion y alternativa pa mehora procesonan anticua cu no ta na beneficio di naturalesa manera e proceso di maneho di desperdicio, segun un comunicado di prensa di gobierno.
Cada persona por duna di nan parti door di simplemente comparti informacion di e balor di naturalesa, evita di uza productonan cu ta causa daño na naturalesa y aprecia nos beyesanan natural sin causa daño na esaki.
Prome Minister Evelyn Wever-Croes: “Un desaroyo balansa y sostenibel lo ta na beneficio di nos tur. Nos lo sigui duna contenido na e Metanan Mundial di Desaroyo Sostenibel y lo pone enfasis riba proteccion di nos medio ambiente y crea oportunidadnan riba tereno di agricultura. Naturalesa y medio ambiente saludabel ta indispensabel pa un sociedad saludabel.
Mi ta haci un suplica na cada ciudadano di nos pais, pa como bon ciudadano, nos tur tambe semper keda aporta y cuida nos naturalesa pa un miho desaroyo pa nos pais”.


text:
Lansa bo negoshi
Aplica pa licencia y permiso adicional
Depende di ki sorto di negoshi bo ta bay habri, bo lo tin mester un permiso adicional y lo mester aplica pa esaki na diferente departamento.Tene na cuenta cu algun permiso lo termina despues di un termino, pues tene na cuenta pa renoba esaki na tempo.
Contenido
- Permiso pa bende cuminda of bebida
- Informacion pa esnan cu ta trata cu cuminda (foodhandlers)
- Importacion di suplemento, remedi y productonan kimico pa uzo comercial
- Exigencia pa habri un botica
- Permiso pa bendedornan ambulante
- Permiso pa evento
- Permiso pa habri un cas di cuido
- Permiso pa watersport
Permiso pa bende cuminda of bebida
E permiso aki ta wordo otorga na Departamento di Legislacion y Asunto Huridico (Directie Wetgeving en Juridische Zaken/ DWJZ).
Vergunningsverordening (AB 2002 no. GT 1) y Vergunningsbesluit (AB 1990 no. GT 66) ta regula bendemento di cuminda y/of bebida por medio di diferente permisonan. E autoridad pa otorga, nenga y kita dicho permisonan ta cerca Minister di Salud Publico (Articulo 19 punto 1 Vergunningsverordening). E peticion pa dicho permisonan mester wordo haci na Departamento di Legislacion y Asunto Huridico (DJWZ).
Excepcionnan aki riba ta lo siguiente: pa Hotel- y logementvergunning ta ser otorga, nenga y kita door di Minister di Salud Publico den acuerdo cu Minister di Turismo (Articulo 19a punto 1a Vergunningsverordening).
All-inclusive vergunning ta ser otorga, nenga y kita exclusivamente door di Minister di Turismo (Articulo 19a punto 1b Vergunningsverordening).
Compara tipo di permiso pa restaurant, bar, cafe y nightclubs
Revisa e permisonan mas comun pa restaurant, bar, cafe y nightclubs
Permiso pa Restaurant A (Articulo 17 punto 1 Vergunningsverordening)
Dicho permiso ta otorga e derecho di benta, na escala chikito, di bebida no alcoholico, ijscream of producto similar y cuminda prepara den cushina situa na sitio di benta pa consumo na dicho lugar.
Permiso pa Restaurant B (Articulo 17 punto 2 Vergunningsverordening)
Dicho permiso ta otorga e derecho di benta, na escala chikito, di bebida no alcoholico, ijscream of producto similar y cierto cuminda cu facilmente por wordo prepara den e asina yama snelbuffet pa consumo na sitio di benta (no tin cushina).
Permiso pa Koffiehuis (Articulo 11 Vergunningsverordening)
Dicho permiso ta otorga e derecho di benta, na escala chikito, di bebida alcoholico sterki pa consumo na lugar di benta of otro lugar y tambe benta di bebida alcoholico zwak of bebida no alcoholico y ijscream of producto similar pa consumo na lugar di benta so.
Permiso pa Bierhuis (Articulo 15 Vergunningsverordening)
Dicho permiso ta otorga e derecho di benta, na escala chikito, di bebida alcoholico zwak (<21% volumen di alcohol), bebida no alcoholico, ijscream of producto similar pa consumo na sitio di benta.
Un koffiehuis- y bierhuisvergunning ta bin den combinacion cu un restaurantvergunning A of B. Esaki ta un maneho di Gobierno.
Revisa otro permisonan di Vergunningsverordening
Hotelvergunning (Articulo 10 inciso 1 y 2 Vergunningsverordening)
Dicho permiso ta otorga e derecho di mantene un hotel (acomodacion di 10 of mas persona). Tambe e derecho di benta, na escala chikito, di bebida alcoholico sterki y zwak, bebida no alcoholico, ijscream of producto similar y/of cuminda pa consumo na e sitio pa cual e permiso a ser otorga.
Logementvergunning (Articulo 16 Vergunningsverordening)
Dicho permiso ta otorga e derecho di mantene un acomodacion. Esaki ta por ehemplo, apartamentonan of cama y desayuno (pa un maximo di 9 y no menos cu 4 persona). Tambe e derecho di benta, na escala chikito, di bebida alcoholico zwak, bebida no alcoholico, ijscream of producto similar y cuminda pa consumo door di solamente bishitantenan y nan famianan na e sitio di acomodacion.
All-inclusive vergunning (Articulo 10 inciso 3 Vergunningsverordening)
Dicho permiso ta otorga e derecho pa huurmento di acomodacion cu tur cos inclui te cu e cantidad indica den e permiso. (Mester tin un hotel- of un logementvergunning den bo poder pa por bin na remarca pa un all-inclusive vergunning desde 1 juli 2018). All-inclusive vergunning ta ser otorga, nenga y kita exclusivamente door di Minister di Turismo (Articulo 19a punto 1b Vergunnings-verordening).
Sociëteitvergunning (Articulo 12 Vergunningsverordening)
Dicho permiso ta otorga e derecho di benta, na escala chikito, di bebida alcoholico sterki y zwak, bebida no alcoholico, ijscream of producto similar y/of cuminda na solamente miembronan di e sociedad y nan introducidonan pa consumo na e lugar pa cual e permiso ta valido. (Por pensa riba permiso pa un asociacion manera fundacion, polis, aduana, por ehempel antes Tivoli y Club Caribe).
Grossiervergunning (Articulo 13 Vergunningsverordening)
Dicho permiso ta otorga e derecho di benta, na escala grandi di bebida alcoholico sterki pa consumo na solamente otro lugar pa cual e permiso ta valido. Pues e alcohol sterki mester ta den boter cera di mas cu 9 liter (Groothandel).
Slijtvergunning (Articulo 14 Vergunningsverordening)
Dicho permiso ta otorga e derecho di benta, na escala chikito di bebida alcoholico sterki y zwak pa consumo na solamente otro lugar pa cual e permiso ta valido. Por pensa aki benta den un supermercado (slijterij) of un rumshop. E permiso aki no ta wordo duna mas pa rumshop. E luga unda e bebidanan ta poni (afzetruimte) den un supermercado mester ta 6 meter cuadra y mag di keda habri te 6:30 pm (pa ley). Despues di e ora aki e afzetruimte aki mester ta cera y na lock.
IJshuisvergunning (Articulo 18 Vergunningsverordening)
Dicho permiso ta otorga e derecho di benta, na escala chikito, di bebida no alcoholico, ijscream of producto similar pa consumo na sitio di benta.
Restaurant, bar, café y night clubs (discoteca), mester aplica pa permisonan di Restaurant-, Koffiehuis- y Bierhuisvergunning.
Buffetvergunning (Articulo 46 Vergunningsverordening)
Un buffetvergunning ta necesario pa por tin cuminda y bebida na benta legalmente durante un evento deportivo, caricativo of social cu ta wordo organisa un of mas biaha. Den e caso aki por pensa, por ehempel, riba benta di cuminda y bebida durante di un concierto cu lo tuma lugar durante cierto oranan di un of mas dia.
Un buffetvergunning ta un permiso temporario cu ta wordo otorga door di Minister di Salud Publico conforme Articulo 46 di e ‘Vergunningsverordening’.
Den caso cu ta trata di un evento comercial, Director di Departamento di Legislacion y Asunto Huridico (DWJZ) por, a base di mandato di Minister di Salud Publico, otorga e permiso aki den su nomber. E aplicacion pa e permiso menciona por wordo haci por medio di un formulario cu DWJZ tin disponibel.
Dispensacion pa Horeca
E siguiente dispensacion (ontheffing) por ser otorga a base di ‘Vergunningsverordening’ pa Horeca pa e siguiente actividadnan den e establecimento of localidad:
- Musica mecanico (p.e. dj of jukebox) of musica live (p.e. banda musical) den e establecimento of localidad (Articulo 52 Vergunningsverordening);
- Bailamento (Articulo 52 Vergunningsverordening);
- Mashin di refresco y/of snacks (Articulo 45 Vergunningsverordening);
- Ceramento mas laat cu orarionan stipula den Articulo 47 punto 1 te cu 3 Vergunningsverordening (a base di Articulo 47 punto 4 Vergunningsverordening e maneho nobo di Gobierno elabora den e ‘Beleid Sluitingstijden per 1 november 2016 horecagelegenheden’ ta stipula 01:00 am den siman y 03:00 am diabierna y diasabra of riba dianan di fiesta cu excepcion di centro di Playa pa cual e orarionan 02:00 am y 04:00 am ta respectivamente aplicabel).
- Uzo di personal bou di 18 aña (Articulo 53 Vergunningsverordening).
Pa por haci peticion pa un of mas di e dispensacionan menciona mester acudi na Departamento di Legislacion y Asunto Huridico (DWJZ).
Loke mester wordo haci prome cu pidi un permiso pa bende cuminda of bebida
- Prome cu huur of cumpra un establecimento, mester verifica cu e doño si e destinacion di e establecimento ta pa habri un di e negoshinan ariba menciona y check ki tipo di tereno e tin (Articulo 7 y 24 Bouw- en woningverordening);
- Mester verifica si e edificio tin bouwvergunning, un bouwtekening aproba y si tin renobacion/cambio parcial a wordo haci na e establecimento cu DOW no a keur. Si esaki ta e caso, DOW lo duna un conseho negativo pa cu un peticion pa permiso di renobacion parcial (Articulo 7, 16, 17 y 22 Bouw- en woningverordening);
- E negoshi mester ta inscribi na Camara di Comercio (Articulo 1 Handelsregisterverordening);
- Mester aplica pa un permiso di establecimento na Departamento di Asunto Economico, Comercio y Industria (Articulo 2 Vestigingsverordening bedrijven);
- Tur esnan cu ta bay ta den contacto cu cuminda of bebida mester aplica pa un Certificado di Salud (ex-carchi Berde) na Departamento di Salud Publico (Directie Volksgezondheid) (Articulo 4 jo. 1 Personeelsbesluit warenverordening bedrijven).
Hindervergunning (Articulo 1 Hinderverordening jo. Articulo 1 Hinderbesluit)
Den caso cu e establecimento ta uno cu por ocasiona mal holo, huma of vapornan, door di desordo of door di un otro manera lo por ocasiona molestia, daño of peliger na e medio ambiente, mester aplica pa un ‘Hindervergunning’. E Hinderbesluit ta menciona e establecimentonan pa cual e permiso aki ta necesario pa por wordo estableci.
Un ‘Hindervergunning’ ta wordo otorga door di Minister di Husticia conforme e Hinderverordening (AB 1988, no. GT 27) y Hinderbesluit (AB 1995, no. GT 20). Tambe pa e Hindervergunning por aplica por medio di un formulario cu Departamento di Legislacion y Asunto Huridico (DWJZ) tin disponibel.
Entrega di peticion
Hunto cu e peticion (formulario, no carta) pa e permiso mester entrega e siguiente documentonan, si ta aplicabel, na DWJZ:
- Un prueba di inscripcion di Censo (no mas cu 3 luna bieu);
- Un declaracion di buena conducta di Ministerio Publico (no mas cu 3 luna bieu);
- Un copia di e mapa di e establecimento riba schaal 1:100 cu tur midi riba dje;
- Un copia di e bouwvergunning;
- Tres (3) copia di e bouwvergunning, pues e mapa cu stempel di DOW;
- Si ta aplicabel: un copia di e ‘Hindervergunning’ (asina cu tin boter di gas den e establecimento mester aplica pa un hindervergunning);
- Un vestigingsvergunning ora cu ta trata un entidad huridico (rechtspersoon);
- Un copia di verklaring di Kadaster;
- Un copia di acto di erfpacht;
- Si e localidad ta riba un tereno erfpacht of huurgrond: un prueba di e destinacion;
- Un copia di e huurcontract of prueba cu ta doño di establecimento (acta notarial);
- Si e peticion ta pa un ‘Sociëteitvergunning’: un lista di e miembronan mencionando nan nomber y adres, un copia di e reglamentonan y un copia di statutonan;
- Si e peticion ta bin di un rechtspersoon (entidad huridico p.e. un NV, VBA, Fundacion of Asociacion) un prueba di inscripcion di Camara di Comercio y un prueba di bon Conducta di tur miembro di directiva no mas cu 3 luna bieu;
- Un copia di sea rijbewijs, paspoort of cedula valido di e aplicante of di e miembro di directiva.
Por tuma contacto cu Directie Wetgeving Juridische Zaken (DJWZ)
Pa mas informacion tocante e permisonan menciona y pa busca e formulario di peticion pa permiso por tuma contacto cu:
Departamento di Legislacion y Asunto Huridico (DJWZ)
Schotlandstraat 53
Oranjestad
Telefon: +297 527 5100
Website: www.overheid.aw
E-mail: info@dwjz.gov.aw
Informacion pa esnan cu ta trata cu cuminda (foodhandlers)
E Departamento di Alimento y Higiena di Departamento di Salud Publico (DVG) ta encarga cu keurmento di tur personal cu ta traha cu cuminda y/of bebida.
Keurmento
Tur aña e persona cu ta traha cu cuminda y/of bebida mester presenta na oficina di Departamento di Alimento y Higiena pa haci un test di sushi (ontlasting) y saca un potret di pulmon (cu tin un validez di 5 aña).
A base di resultado di e testnan, ta determina si e persona ta bin na remarke pa un Certificado di Salud (ex-Carchi Berde), pa e por cuminsa of sigui traha pasobra e ta liber di Salmonella, Shigella, Campylobacter of Tuberculosis.
Si un di e testnan aki sali malo, e persona no mag di traha. E persona tin cu bay su dokter di cas of specialista cu ta trate.
E enfermeronan di Servicio di Malesanan Contagioso lo haci un control di e famia of di esnan cu tin contacto directo cu e persona aki. E persona mester haya tratamento di su dokter.
Despues di tratamento mester ripiti e testnan. Si e testnan sali bon e persona mester presenta, cu un copia di e resultado na seccion di ‘Foodhandlers’ pa e por haya su Certificado di Salud. Ta asina so e por reanuda su trabou.
Salmonella, Shigella, Campylobacter
E malesa aki ta wordo transmiti comiendo cuminda contamina cu e bacteria. Un ehempel ta ora un persona infecta bay af y no laba su mannan bon y na su turno ta traha cu cuminda of coy bebe pa otro persona. Sintomanan ta entre otro: diarea, sacamento y dolor of molester di stoma.
Tuberculosis
E malesa aki ta wordo transmiti door di tosamento. Esaki ta pasa solamente na momento cu e persona infecta cu e bacteria di Tuberculosis, ta malo y e tin slijm den su pulmon. Sintomanan ta entre otro: tosamento cu slijm of slijm cu sanger, sodamento anochi y perdemento di peso sin ningun motibo.
Rekisito pa por haya un Certificado di Salud (ex-Carchi Berde)
- Solamente online por haci cita na www.dvg.aw
- E Certificado di Salud ta valido pa 1 aña
- ID valido cu ta un Cedula of Rijbewijs conhuntamente cu un papel di 5 florin di Censo of un Paspoort conhuntamente cu un papel di 5 florin di Censo.
- Mester paga Afl. 30,- na Departamento di Salud Publico Aruba (DVG); por paga solamente online of swipe.
- No mester trece potret, e persona mester presenta personalmente.
- Test di laboratorio tin costo di Afl. 40,- cual mester wordo paga na laboratorio mes.
- Cada 5 aña un persona mester haci un test di Thorax.
- E dia cu a entrega e sushi (ontlasting) na laboratorio, despues di 10 dia di trabou, e persona mester presenta personalmente pa busca e Certificado di Salud.
- Solamente riba diabierna ta otorga Certificado di Salud.
- E Certificado di Salud mester ta den e luga di trabou y un caminda cu e ta visibel.
Por tuma contacto cu Directie Volksgezondheid (DVG)
Departamento di Salud Publico
Departamento di Alimento y Higiena
Dr. Oduberstraat 1
Oranjestad
Telefon: +297 522 4222
Website: www.dvg.aw
Email: dwh@despa.gov.aw
Orario di trabou
Importacion di suplemento, remedi y productonan kimico pa uzo comercial
Importacion di suplemento pa uzo comercial
Pa importa un suplemento pa uzo comercial mester entrega algun documento na Inspeccion di Salud Aruba (IVA), seccion Medicina.
Tur suplemento cu ta wordo bendi pa bestia den pet shop, suplementonan cu ta wordo bendi den sex shops y den vitamin shops tambe mester pasa den e mesun proceso cu ta wordo describi aki riba.
E documentonan ta lo siguiente:
- Un peticion por escrito pa evaluacion, cu e nomber y marca di e suplemento y e ingredientenan di e suplemento;
- Informacion farmaceutico di e suplemento cu informacion di e dosis;
- Un muestra (sample) di e paki original manera cu e ta wordo presenta den e tienda y tambe e artwork di e producto cu e lo kier trece riba mercado;
- Den un map: e label geplak riba un papel A-4 blanco, eventualmente paki di e suplemento y tambe descripcion di e suplemento cu ta bin den e paki;
- Un prueba cu e suplemento ta bou control di autoridadnan cualifica di e luga di unda e suplemento ta bin (‘Certificate of Free Sale’);
- Un Certificado di Analisis original (‘Certificate of Analysis’). Pues, e composicion cuantitativo y cualitativo di e producto;
- Un Certificado di Salud original. Pues, e ‘Health Certificate’ di e keuringsdienst di emercancia.
Si e solicitante ta entregando e peticion pa prome biaha, e mester entrega e siguiente documentonan adicional;
- Un copia di registro di Camara di Comercio di e negoshi;
- Un papel di 5 florin di Censo di e director di e NV of e doño;
- Un copia di un ID valido (paspoort, rijbewijs, cedula).
Si e solicitante ta un persona cu no ta naci na Aruba, e mester entrega e siguiente documentonan adicional:
- E documento original di e permiso di trabou y residencia;
- Un copia di registro na Camara di Comercio di e negoshi;
- Un papel di 5 florin di Censo di e director di e NV of e doño;
- Copia di paspoort valido di e solicitante.
Tin remedi cu por wordo bendi:
VV ‘Vrije Verkoop’: esaki por wordo bendi sin receta di dokter
UA ‘Uitsluitend Apotheek’: solamente na un botica
UR ‘Uitsluitend Recept’: solamente via receta di dokter
Pa importa un remedi, e solicitante mester entrega un peticion via Bureau Interne Diensten (BID) pa despues e peticion wordo manda pa e bureau di Minister di Salud Publico. E peticion lo wordo manda pa Inspeccion di Salud Aruba (IVA) pa conseho. E solicitante mester entrega e documento menciona aki riba pa asina por traha riba un conseho pa e Minister concerni y e permiso lo wordo traha door di DWJZ.
Despues di ricibi un permiso pa por importa remedi, e remedi cu e solicitante ta desea di importa mester wordo evalua y registra door di un comision pa asina e remedi por wordo permiti den e registro di remedinan. E registracion di e remedi ta wordo haci na Departamento di Salud Publico (DVG). E solicitante mester paga un suma di Afl. 500,- pa cada remedi cu e kier registra. E registracion di un remedi ta valido pa 5 aña. Pa registra un remedi di nobo, e solicitante mester paga un suma di Afl. 250,-.
Importacion di productonan kimico pa uzo comercial
Pa importa productonan kimico pa uzo comercial mester entrega un peticion 6 luna adelanta y tambe un ‘Material Safety Data Sheet’ (MSDS), cual ta disponibel pa e fabricante di e producto of kimico na Inspeccion di Salud Aruba (IVA). E sheet aki ta describi e contenido di e producto. Si e peticion wordo entrega cu tur documento rekeri, e proceso pa haya permiso pa importa un producto kimico por tarda 1 pa 2 siman pa keda cla. Pa cada producto kimico mester entrega un peticion individual.
Aceton
Den caso di importacion di aceton, Cuerpo Policial Aruba (KPA) lo haci un investigacion. Lo busca informacion via Interpol pa screen e interesadonan y e negoshi. Tambe, e luga di establecimento mester ta adecua pa procesa y warda e productonan. Despues, KPA lo manda un rapport di e resultado di e investigacion pa Procurador-General. E proceso aki lo dura por lo menos 6 luna.
Por tuma contacto cu Inspectie Volksgezondheid Aruba (IVA)
Inspectie Volksgezondheid Aruba (IVA)
Schotlandstraat 45
Oranjestad
Telefon: +297 526 2171 | 526 2160
Website: www.iva.aw
E-mail: inspectiegeneesmiddelen@iva.aw
Orario di trabou
Exigencia pa habri un botica
Pa habri un botica mester cumpli cu e siguiente rekisitonan:
- Mester tin un contracto cu AZV;
- Mester tin minimo 1 apotheker y minimo 3 apothekers assistenten;
- E apotheker por tin diploma di Hulanda, Europa of Merca y e apothekers assistent por tin diploma di Aruba. E diploma di Merca mester ta ekivalente na esun di Hulanda. Esaki lo wordo aproba door di un comision cu ta consisti di 3 apotheker. Cu e introduccion di AruBig, e diploma lo wordo aproba na Departamento di Salud Publico (DVG);
- Mester entrega mapa di e plattegrond;
- E luga di establecimento lo wordo inspecciona varios biaha: fisicamente y tambe via documentonan;
- E peticion mester wordo dirigi na Minister di Salud Publico y entrega via Bureau Interne Diensten (BID) situa na Wayaca. E peticion lo wordo manda pa Inspeccion di Salud Publico (IVA);
- IVA lo duna aprobacion si ta cumpli cu e exigencianan pa habri un botica.
‘Landsverordeningen’ cu ta trata e informacion tocante importacion di remedi, habrimento di un botica y pa importa kimico:
- Landsverordeningen op de Geneesmiddelenvoorziening (AB 1990 GT9)
- Landsbesluit Inrichting Apotheken (AB 1989 GT86)
- Landsverordening Bestrijdingsmiddelen (AB 1991 GT 69)
Por tuma contacto cu Inspectie Volksgezondheid Aruba (IVA)
Inspectie Volksgezondheid Aruba
Afdeling Geneesmiddelen
Schotlandstraat 45
Oranjestad
Telefon: +297 526 2171 | 526 2160
Website: www.iva.aw
E-mail: inspectiegeneesmiddelen@iva.aw
Orario di trabou
Permiso pa bendedornan ambulante
‘Ventvergunning’ ta trata di bendedornan ambulante cu ta bende riba of banda di caminda publico.
Tipo di ventvergunning:
1. Ventvergunning como un profesion (bo no mag di tin otro entrada)
- Permiso ta valido pa 1 aña;
- Mester aprobacion di Minister pa sitio/tereno;
- Limite di 2 lugar;
- Aplicacion: Minister di Asunto General, cu despues ta mande pa KPA pa conseho.
2. Ventvergunning pa un temporada of un evento (eenmalig)
- Carnaval, benta di t-shirts den periodo di 18 di maart, Mundial, etc.
- 1 dia: benta di rosa canto di caminda riba Valentine’s Day, etc.
- Aplicacion: KPA
Rekisitonan pa un ‘Ventvergunning’
- Carta di peticion dirigi pa Ministerio di Asunto General;
- Polis di Bario lo trata e peticion aki;
- Papel di 5 florin di Censo;
- Copia di ID of paspoort;
- Stampia di Afl. 4,- (por cumpra esaki na postkantoor);
- Prueba di Certificado di Salud (Gezondheidsverklaring di DVG);
- Declaracion di bon conducta;
- Prueba di pago precariokosten di e venten (DIP);
- Potret di truck of kiosco. E vehiculo/stand mester ta movibel, e no mag di keda para riba parcela ora cu no ta den funcion, pues e no mag di ta fiho na sitio;
- DTI tin cu keur e y bombero pa seguridad di candela;
- Extracto di KvK;
- Mapa di situacion di tereno;
- Si ta erfpacht mester tin permiso di DIP;
- Si ta trata tereno eigendom mester tin permiso (carta) di e doño.
Costo envolvi
- Afl. 507,50 pa aña
- Pago na KPA ta bay solamente cu swipe of por paga tambe via Arubabank, pero aki bo mester tin un comprobante di pago.
- Mester renoba permiso tur aña. Tin cu entrega aplicacion tres (3) luna prome cu esun vigente caduca.
- Ventvergunning como profesion (tipo 1) tin cu move di un lugar pa e otro. Ta permiti pa para 2 pa maximo 3 ora na cada lugar di benta.
- Aplicacion tin cu wordo entrega na e warda di polis den e bario unda ta bay vent. Si ta trata di mas cu 1 bario, conseho lo wordo duna door di e polisnan di e otro bario.
Permiso pa evento
Pa tur tipo di evento riba caminda of tereno publico, manera concierto, caminata, fiesta publico, actividadnan deportivo, camping, beach wedding, etc.
- Aplicacion na KPA;
- Formulario di aplicacion obtenibel na KPA;
- Copia di ID di aplicante;
- Stampia di Afl. 4,- (obtenibel na postkantoor);
- Peticion ta 12 dia di trabao prome cu fecha di evento;
- Costo ta varia pa tipo di evento, cual mester wordo paga door di e organisador;
- Tin costo adicional pa baño publico, tent, stoel, mesa, delco, etc.
Despues di entrega tur documento completo e proceso lo start. Bo persona lo wordo yama pa busca e decision pa e permiso manera esaki keda cla. Cu e decision aki bo lo mester pasa na e Warda di Polis concerni pa haya bo permiso
Permiso pa habri un Cas di Cuido
Cas di Cuido: Cas di Cuido na 4 of mas persona; ta ricibi y ofrece cuido, guia, tratamento of enfermeria.
E permiso aki ta wordo otorga door di Minister encarga cu Salud Publico:
- Pa medio di un formulario di peticion fiho, obtenibel na DVG, seccion Dienst Ouderenzorg (DOZ);
- Papel di 5 florin di Censo;
- Copia di e statuutnan;
- Riba un scala di 1:100, pintura y descripcion di ubicacion y diseño di e parcela (pintura di cada espacio y pakico e ta wordo uza);
- Copia di seguro di candela y responsabilidad civil;
- Plan di maneho (trabaonan y cada 4 aña mester wordo ahusta (Art.14, lid 1);
E peticion lo wordo manda door di DVG, seccion DOZ pa lo siguiente:
- Declaracion di seguridad di candela (sigura suficientemente)/Brandweer;
- Declaracion di higiena di e parcela/ DVG unit, Dienst Warenkeuring en Hygiene (DWKH) (esaki ta e departamento cu ta zorg pa carchi di salud);
- Declaracion di inspeccion di coriente, gas y seguridad di un parcela (cas di cuido)/ Dienst Technische Inspecties (DTI).
Pa cada trahado mester entrega:
- Un declaracion di Buena Conducta (Ministerio Publico) (< 2 luna);
- Un declaracion di Salud (Gezondheidsverklaring) (Departamento di Salud Publico) (< 1 luna) pa tur esnan cu ta encarga cu cuminda;
- Un extracto di Registro Censo (< 3 luna);
- Copia di un identificacion valido.
Por tuma contacto cu Directie Volksgzondheid (DVG)
Servicio Cuido di nos Grandinan
Dr. Oduberstraat 2
Oranjestad
Telefon: +297 522 4345
Website: www.dvg.aw
Email: ouderenzorg@despa.gov.aw
Orario di trabou
Permiso pa watersport
Directie Scheepvaart Aruba (DSA) / (Administracion Maritimo di Aruba) ta otorga e permiso aki. Documentonan cu mester entrega na momento cu haci un peticion pa un permiso a base di ‘Articulo 18 LOWS watersportvergunning’:
- Peticion mester ta seya den un carta cu stampia di Afl. 4,-;
- Den e peticion mester menciona specificamente e actividad y e lugar caminda e actividad ta bay tuma lugar, como tambe si ta desea un localidad, mester menciona e sitio unda ta desea esaki. Pa standplaats, esaki lo bay DIP pa conseho;
- E ‘inlichtingenformulier’ yena completo y di acuerdo cu e berdad (disponibel na DSA);
- Copia di registro di Camara di Comercio;
- Copia di un identificacion valido di e representante legal;
- Copia di e registracion di e boto/seadoo/jetski, etc;
- Copia di e permiso di nabegacion.
Despues di aprobacion di minister encarca cu Transporte Publico, prome cu entrega e permiso: Copia di seguronan di responsabilidad conforme Articulo 19 LOWS; (aansprakelijkheids-verzekering aan derden): ta encera entre otro pa daño di negoshi y pa pasahero. E seguro aki ta wordo cera na un compania di seguro.
Por tuma contacto cu Directie Scheepvaart Aruba (DSA)
Directie Scheepvaart Aruba (DSA)
Italiestraat 20, segundo piso (ariba di Andina Ice)
Telefon: +297 583 5192


text:
Awe na un forma directo nos kier haci algun pregunta na Mike de Meza, e persona cu segun su propio partido, tabata genio tras di Citgo.
Awe nos tin una pregunta clave pa Mike de Meza contesta. Su amigo, Nelson Martínez, nunca a yega di bisa su persona como gobernante di nos pais, Aruba, cu Citgo tabata tin problem cu Husticia Mericano?
Esaki ta una pregunta categórica, cu de Meza mester contesta mescos cu tur otra pregunta cu cualkier miembro di e comunidad di Aruba, tin derecho di haci.
Nos recuerda a Mike de Meza cu Aruba ni placa di Aruba ta di su persona, su partido de su gobierno.
Placa di Aruba ta di Aruba y tin ley cu ta regla con ta uza placa di Aruba na bienestar di pueblo di Aruba.
Si asombro Mike de Meza por hisa dos dede den laira y hura cu e no tabata sa cu el a hinca Aruba den un aventura ora el bira promotor de Citgo na Aruba, cu prueba nos ta acusa Mike de Meza di mentira.
Mike de Meza tabata sa cu hunto cu otro miembroronan di e gobierno di Mike Eman, el área de haluro de Aruba den halto riesgo ora el a yega na un acuerdo comercial cu Nicolas Maduro. Nos tin prueba y nos a yega di publica prueba cu un acuerdo comercial y tabata tin Nicolas Maduro cu a bisa Mike Eman pa no mete den su asuntonan politico na Venezuela, pero pa tene su mes na y acuerdo comercial entre Aruba y su régimen .
Nos ta gaña, Mike de Meza? Bo kier nos bolbe confronta bo cu prueba?
Nos ta bolbe puntra. Nunca difunto Nelson Martinez no a papia cu bo di Husticia Mericano? Bo no a puntra Citgo, ni PDV Holding ni boso propio equipo pakico Husticia Mericano tabata investigar Citgo ora boso tabata negociar?
Si tabata bo placa personal y bo bienestar personal, lo bo a drenta y aventura cu Nicolas Maduro contra conseho local e internacional?
No ta bo persona tabata splica tur cu a trata di spierta bo gobierno y bo persona pa e riesgonan di e contracto cu Citgo, cu nan ta robes?
Atrobe nos ta puntra: nunca difunto Nelson Martinez no a papia cu bo di Husticia Mericano, cu tabata den su nek? ->>Vea más...


text:
Prome Minister Evelyn Wever-Croes: Apesar cu Prome Minister no a logra convence Secretario di Esatado van Huffelen, GOBIERNO DI ARUBA TA PAGA E 5% BEK NA EMPLEADONAN PUBLICO FIN DI LUNA DI JULI
Prome Minister Evelyn Wever-Croes:
Apesar cu Prome Minister no a logra convence Secretario di Esatado van Huffelen,
GOBIERNO DI ARUBA TA PAGA E 5% BEK NA EMPLEADONAN PUBLICO FIN DI LUNA DI JULI
Manera ya anuncia, diamars atardi Prome Minister Evelyn Wever-Croes a biaha pa Hulanda principalmente pa reuni cu Secretario di Estado Alexandra van Huffelen. Motibo principal di e biahe ta pa trata e tema di pago di 5% bek na empleadonan publico. Diaranson 20 di juli e reunion a tuma luga na unda Prome Minister a trata na convence Hulanda pa e pago tuma luga fin di e luna aki manera cu Gobierno a anuncia despues, cu na mei ultimo, Hulanda a bay di acuerdo pa Gobierno di Aruba stop e recorte bou di condicionnan. Aruba a cumpli cu tur condicion.
Despues di su reunion cu Secretario di Estado van Huffelen, Prome Minister a declara:
“Mi a caba di sali di reunion cu Secretario di Estado Alexandra van Huffelen. Mi a haci tur lo posibel pa convenc’e, sinembargo mi no a logra. Mi a consulta cu Conseho di Minister na Aruba inmediatamente despues di e reunion. Conseho di Minister sinembargo no por warda mas. E situacion na Aruba ta hopi dificil. Costo di bida a aumenta debi na e guera di Ukraina.
Empleadonan ta entrega desde 1 di mei 2020. Gobierno a cumpli cu tur tur condicion. Hulanda no kier pa Parlamento cambia e ley pero esey ta contra nos principio di democracia parlamentario. Ademas, mira e cambio den su proporcionalidad: Aruba tin un maximo pa tur salario. Esnan cu wordo emplea entrante 1 di augustus tin un maximo di 130% di salario di e minister president. 329.000 florin pa aña. Esey ta e ley di Wever-Croes Norm. Pa loke ta e 7 personanan cu ta gana mas cu e norma, nan tin 5 aña pa baha nan salario te na e maximo. 5 aña ta un periodo rasonable pa e transicion.
E ley tey. E reglanan tey. Abusonan no por tuma luga mas. Pues nos a cumpli cu e esencia di e ley. Loke sigur no ta husto ta pa casi 5000 mama y tata di famia cu ta traha den Gobierno, den fundacionnan y den companianan estatal wordo perhudica pa esaki.
P’esey, Conseho di Minister a dicidi pa paga e 5% na empleadonan publico y semi publico entrante fin di e luna aki. Cu esaki nos ta spera cu por yuda pa cu e costo di bida halto na Aruba causa pa e guera di Ukraina. “Gobierno ta carga su responsabilidad y lo keda na mesa cu Hulanda y sali di e empase cu nos ta den.
Nos ta gradici sindicatonan pa nan lucha. Y nos ta gradici empleadonan pa nan sacrificio y solidaridad”.


text:
KRALENDIJK – Awe mainta trempan mas o ménos 7’or, a tuma lugá un entrada hudisial den bario di Antriol pabou. A detené un persona na e sitio i e ta bira e di dos persona sospecha di ta metí den e kaso di atrako arma resientemente na Casino di Divi Flamingo Beach Hotel. E kaso ta bou di investigashon i ta trahando den silensio riba e kaso.
Dikon 2 detenshon? Komo ku entretanto notisia Live99 a risibi e informashon ku un di e sospechosonan anterior detene riba e boto konfiska na Korsou, a wordu laga den libertat. Pues na e momento nan aki tin 2 sospechoso detene relashona ku e atrako di Divi Flamingo Casino.


text:
Kralendijk – Biblioteka Públiko Boneiru pronto ta bira un lugá kaminda por debatí, sera konosí ku arte i kultura i un punto pa haña informashon. Natural Biblioteka Públiko Boneiru ta keda un kaminda literatura i stimulá pa lesa ta para sentral. Pa logra esaki diputado Nina den Heyer i minister Ingrid van Engelshoven resien a firma un akuerdo di intenshon.
E akuerdo di intenshon ta sostené e kolaborashon entre ministerio di Enseñansa, Kultura i Siensia (OCW), Entidat Públiko Boneiru i Biblioteka Públiko Boneiru pa elevá e biblioteka te na e nivel ku e Lei strukturashon fasilidatnan biblioteka públiko (Wetstelsel openbare bibliotheekvoorzieningen – Wsob) tin komo meta. Konforme e lei akí bibliotekanan na Hulanda mester ta kapas pa kumpli ku sinku tarea importante, esta:
- Pone konosementu i informashon disponibel;
- Ofresé posibilidat pa desaroyo i edukashon;
- Promové lesamentu i laga sera konosí ku literatura;
- Organisá enkuentro i debate;
- Laga sera konosí ku arte i kultura.
Na e momentu akí Biblioteka Públiko Boneiru no por funshoná na e nivel ku Wsob ta preskribí. Un problema importante ta e sitio kaminda e biblioteka ta ubiká aktualmente, ku ta hasi imposibel pa kumpli ku e tareanan akí. Ku firmamentu di e akuerdo di intenshon a pone un promé paso pa traha konhuntamente riba esaki. Den kolaborashon ku Entidat Públiko Boneiru i Biblioteka Públiko Boneiru, ministerio di Enseñansa, Kultura i Siensia ta duna sosten na un grupo di trabou pa desaroyá e fasilidat di biblioteka na Boneiru mas aleu pa yega na e nivel ku sí ta akseptabel i ku ta kumpli ku Wsob.
Banda di Wsob for di 30 di sèptèmber 2020 e konbenio di biblioteka 2020-2030 tambe ta na vigor na Hulanda. E konbenio akí ta enfoká riba fortifikashon di tareanan sosial, esta mehorashon di promoshon di lesamentu, inklushon digital i edukashon permanente. Pa Biblioteka Públiko Boneiru ta konta ku ta hasi un asina yamá ‘nulmeting’ di e tareanan sosial na Boneiru pa asina inventarisá e nesesidatnan. Di e forma akí por wak kon e biblioteka por bai kontribuí mihó na e desafionan sosial ku ta eksistí.


text:
Mayoria di hende ta bay campa pasobra nan ta cansa di cas y nan ta cla pa un aventura. Si bo ta gusta sali pa un buitendag, core bicicleta, cana, core of hasi cualkier otro actividad den aire liber, campamento ta ofrece bo un alternativa pa bo enfoka completamente riba un hobby pa un par di dia den naturalesa.
Loke nos no ta realisa ta, cu campamento of recreacion den naturalesa ta yuda nos biba mas largo y mas saludabel y tin diferente beneficio.
1. AIRE FRESCO
Ora nos ta pasa tempo den vecindario di hopi palo y matanan, nos ta hala hopi oxigeno aden. E sentimento di felicidad ey , cu bo ta haya ora bo dal bo prome rosea den aire na e sitio di campamento no ta solamente den bo cabes so e ta – wel tecnicamente si- pero esaki ta un liberacion/manifestacion di e extra oxigeno.
Nos curpa por funciona cu menos stress ora tin abundancia di oxigeno. Esaki no ta e unico beneficio di aire fresco. Investigacionnan ta mustra cu ora nos ta pafo den aire liber pa un tempo esaki ta mehora nos presion di sanger, mehora nos digestion y duna nos sistema di inmunidad un extra empuhe. Ora nos pasa un par di dia pafo, nos ta haya un par di beneficionan di gran balor pa nos salud di e extra oxigenoy nivelnan abao di polucion.
2. SOCIALISACION
Si bo ta campando bo so, bo ta diberti bo mes hopi! Pero si bo trece un amigo of un famia, bo lo disfruta di un experiencia unico hunto cu nan, cu lo yuda bo pa keda mantene un relacion feliz. Ora cu nos socialisa nos ta expande nos bida y problemanan di memoria, segun investigacion publica den American Journal of Public Health.
3. MIHO BEIS, ANIMO
Algun hendenan cu ta gusta campa semper lo conta con dushi e prome biahanan cu nan a cuminsa campa tawata ta. Di berdad ora cu nos pasa tempo den solo esaki lo hisa hasta nos nivelnan di melatonin den nos celebro, cu ta e kimico cu ta laga bo sinti cansa y deprimi, pues campando esaki ta dunabo e oportunidad di experencia diferente animo y beis durante bo trip.
4. MENOS STRESS
Campamento ta permiti bo pa deal cu e stress. Stress por afecta bo salud di tur forma posibel, y ora cu bo hasi ehercisio y weganan fisico den aire liber esaki ta baha e stress. Stress den bo curpa kiermen falta di oxigeno; nivelnan halto di serotonin y melatonin cu ya nos a menciona.
Ta hopi dificil pa un hende haya mal beis ora e ta hasiendo algo cu e ta disfruta di dje.
5. EHERCISIO Y RECREACION
Durante recreacion of campamento tin hopi actividadnan fisico ta tuma luga. Hasta si bo bay landa of pisca bo ta kima mas caloria cu sinta den bo oficina. Y ora bo core bicicleta y cana bo ta hasi ehercisio y bo lo tene bo curason y pulmon saludabel. Pesey bo apetit ta grandi ora cu bo bay campa.
6. SOLO
E rayonan di solo ta sinti excelente riba bo cuero , y esey tin su splicacion. Ora cu bo ta den solo bo ta haya hopi vitamina D riba bo curpa cu ta absorba calcium y phosphosous.
7. UN BON SOÑO/DECANSO DI ANOCHI
Despues di un dia yena cu actividadnan fisico lo bo cay drumi masha lihe
mes. Un bon soño ta afecta e proceso di bo curpa pa reduci inflamacion,
mehora bo sistema cardiovascular y yuda bo pa ta alerta. Hopi hende cu ta
bay campa, ta bisa cu nan ta drumi miho despues di un dushi campamento
of activdad di recreacion den naturalesa.
8. BON CUMINDA
Ta recomendabel pa come cuminda saludabel durante bo dianan di actividad of recreacion. Tin hopi otro opcion saludabel cu bo por escoge, si bo ta scoge pa BBQ trata di evita cu e carninan ta kima riba e grill.
9. RETONAN NOBO
Ningun biahe di buitendag of campamento ta mescos y esey ta algo bon. Estudionan ta mustra cu experiencianan nobo ta trece cune un celebro saludabel. Actividadnan nobo tanto fisico como intelectual ta stimula e efecto di mas grandi riba e celebro; y campamento ta fit den e criteria aki.
10. MEDITACION
Ora nos ta bay campa of buitendag pa recrea cu amigonan, no lubida di paga bo telefon cellular. Laga e tablet y e laptop na cas. Purba di desconecta pa algun dia y disfruta di e bida simpel y natural ey fo. Esaki no ta solamente un tip general pa yudabo disfruta di e experiencia ; si bo ta dispuesto pa disfruta di bo ambiente sin distraccion, lo bo por alarga bo bida. Jon Kabat-Zinn fundador di e programa Mindfulness-Based Stress Reduction , ta kere cu pagando bo cellular y intercambia cu naturalesa ta un di e formanan mas simpel pa haya e beneficiona saludabel di meditacion. Si bo ta sufri di; deprecion, cansancio, enfermedadnan di curason of hasta alergianan, e studio aki ta mustra cu sali cu amigonan pa recreacion den naturalesa of campamento ta mehora bo salud en general.


text:
Detenshon pa ladronisia di vehíkulo
KOMUNIKADO DI PRENSA 350 /2022
13 yüli 2022
Detenshon pa ladronisia di vehíkulo
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku un investigashon ku ta kanando, djárason 13 di yüli 2022 alrededor di
05.00’or, e tim ku ta investigá ladronisia di vehíkulo a tene un entrada hudisial na Kaya
Hygiena.
Na e adrès aki, a detené e hòmber sospechoso X.M.E. di 32 aña di edat nase na Kòrsou.
A konfiská tambe vários artíkulo ku ta importante pa e investigashon.
Seguidamente a bai na un adrès na Kaya Reinir Bor i einan a hasi un di dos detenshon. Ta
trata di e sospechoso K.D.M. di 50 aña di edat nase na Kòrsou.
Akinan tambe a konfiská vários artíkulo.
A presentá e duo dilanti di un fiskal ouksiliar ku a ordená su enkarselamentu pendiente di
mas investigashon.